ИнтерФУТБОЛ :: «Қора қаҳрамон» Луиз...\n«Қора қаҳрамон» Луиз...\n«Челси»нинг собиқ футболчиларига «Арсенал»да осон эмас: Давид Луиз 3 бора қизил карточка олишдан ташқари, рақиблар фойдасига 6та (!)та пенальти ишлади, Виллиан эса гол уришни унутди, чоғи... Микель Артета бошқарувидаги «Арсенал» АПЛнинг 14-туридан кейин турнир жадвали «қора» чизиғига яқин турганди. «Канонирлар» кейинчалик бир силкиниб, қаторасига 7та ўйинда мағлубият нималигини билишмади ва еврокубоклар ҳудудига анча яқинлашишди. Бироқ жамоанинг ажойиб серияси «Вулверхэмптон»га қарши кечган сафар ўйинида ғоят аламли тарзда узилиб қолди. Боз устига, «бўрилар» АПЛда нақ 1,5 ой давомида ғалаба нималигини билишмаётганди.\nАслида ўйин «Арсенал» учун яхши бошланди: сезиларли устунлик, гол, тетик ҳаракат... Бироқ биринчи бўлимга қўшиб берилган дақиқалар поёнига етаётган бир паллада ҳаммаси бирданига чаппасига кетди. Бунда Давид Луиз яна «қора қаҳрамон» ролида гавдаланди. Бразилиялик ҳимоячи Виллиан Жозега нисбатан охирги умид чорасини қўллади ва бош ҳакам Крэйг Поусон «икки карра жазо» қоидасини қўллади - қизил карточка ва пенальти.\n- Ақлга сиғмайди, - дея вазиятга изоҳ берди Луиз ўйиндан кейин «Инстаграм» тармоғида ғазабли ишора билан.\n- Такрорий лавҳани турли ракурслардан 10 марта кўрдим, аммо ўша ҳолатда аниқ тўқнашув бўлганини тасдиқлолмайман, барибир - буниси «Арсенал» бош мураббийи Микель Артетанинг эътирози.\n- Қизил карточка - хато. Ҳакам «сариқ» бериш билан чекланиши керак эди, - деди таниқли рефери Марк Клаттенбург.\nҚизиқ, Давид Луиз чиндан ҳам, қоидани бузганмиди? Вазиятни таҳлил қилган Клаттенбургнинг айтишича, агар футболчи рақиб эмас, тўпга ўйнаган бўлса, «икки карра жазо» қоидасини қўлламаслик керак. Тасодифий «фол» эса сариқ карточкага тортади (аслида тасодифий тўқнашув борасида ҳам мунозара бор). Тушунарлики, ҳакамнинг қарори ўзгармайди. Факт битта: «Арсенал» сафига 2019 йилнинг ёзида қўшилган Давид Луизнинг жамоадаги статистикаси янада ёмонлашди.\n***Давид Луиз ортда қолган вақтда 3та «қизил» олди ва «Арсенал» дарвозаси томон 6та пенальти белгиланишига сабабчи бўлди.\n***Давид Луиз сабабчи бўлган пенальтилардан 5таси мавсум-2019|2020га тўғри келади. Бу АПЛ антирекордидир.\n***Таққослаш учун айтсак, шу бир ярим мавсум давомида Давид Луизнинг собиқ клуби «Челси» дарвозаси томон 4 мартагина пенальти белгиланди. Қаранг, биргина Луиз бу борада бутун клубдан «устун». Қолаверса, агар бразилиялик ҳисобидаги «қовун»ларни ҳисобга олмасак, «Арсенал» дарвозасига ҳам айнан 4 бора 11 метрли жарима зарбаси тепилди. Хуллас, Давид туфайли бу сон ошиб кетди - 10та!\n***Давид Луиз 3та ўйинда пенальти келтириш баробарида майдондан четлатилди. Боз устига, «қора қаҳрамон» роли «Манчестер Сити» ва «Челси»га қарши кечган принципиал учрашувларга ҳам тўғри келди.\n***Энг қизиғи, Давид Луиз 2016 йили «Челси»га қайтгач, «аристократлар» сафида бирор марта пенальтига сабабчи бўлган эмасди.\n***Давид Луиз апрель ойида 34 ёшга тўлади. Унинг «Арсенал» билан шартномаси эса, июнь ойигача мўлжалланган.\nУмуман олганда, «Челси»нинг собиқ футболчилари «Арсенал»да ўзларини кўрсатишолмаяпти. Дейлик, Давид Луиздан ташқари, унинг ҳамюрти Виллиан ҳам танқидлар остида. Зеро, у «канонирлар» сафидаги дастлабки 22та ўйинда лоақал 1та гол урмади. Яна таққослаймиз: Виллиан «Челси»даги охирги мавсумида рақиблар дарвозасини 9 марта нишонга олганди.


“Санъатда глобализм ва миллий ўзига хослик” мавзусидаги Халқаро илмий-амалий конференция ўтказилди. топширилди. – Kamoliddin Behzod nomidagi Milliy rassomlik va dizayn instituti\n“Санъатда глобализм ва миллий ўзига хослик” мавзусидаги Халқаро илмий-амалий конференциясида бугунги кун санъатининг муаммолари ва ютуқлари, миллий ва умуминсоний жиҳатларига алоҳида урғу берилди. Конференция фақат Ўзбекистон санъати учун эмас, балки жаҳон санъати учун ҳам муҳим илмий янгилик ва фикрларга бой бўлди. Унда иштирок этган маърузачилар ўз миллий санъатлари ҳамда жаҳон санъатини қиёслаб ҳақиқий глобал санъатнинг бугунги кундаги ютуқ ва муаммоларини кўрсатиб бердилар.\nКонференция сўнгида барча маърузачиларга ташкилотчилар томонидан махсус сертификатлар топширилди.


Жаҳон айвонида 16 October 2018 18:44 180\nГерманияда таълим тизими жуда яхши ривожланган: Эркин таълим университетлари, юқори сифатли таълим ва маданий хилма-хиллик – каби айрим муҳим масалаларга катта эътибор қаратган. Бироқ Германия, сиз ўйлагандан кўра эҳтимол қизиқроқдир.\nУниверситет ҳар бир киши учун (ҳатто немис бўлмаганлар учун ҳам) бепул.\nГермания аҳолиси 81 миллион кишини ташкил қилади.\nГерманиянинг учдан бир қисми ҳали ҳам ўрмон ва дарахтзорлар билан қопланган.\nГермания Европа Иттифоқининг аъзоси.\nГерманияда катта йўлларнинг 65% да тезлик чегараси йўқ.\nГерманияда 2100 дан зиёд қалъа бор.\nГерманияда 1500 дан ортиқ турли хил пиволар мавжуд.\nГермания Европадаги эттинчи енг катта давлатдир. 137,847 квадрат километр майдонни қамраб олган, шундан 34,836 квадрат километр ер билан қопланган ва 31111 квадрат километри эса сувдан иборат.\nНемис халқи энг кўп газета ўқийдиган халқ. Бу ерда давлатга қарашли нашрлар, телерадиоканаллар йўқ, ОАвнинг барчаси жамоат мулки ёки хусусий саналади.


Forbes 2015 йилнинг энг ёмон бош директорлари рейтингини тузди\n12:25 / 30.12.2015\nForbes журнали АҚШ бизнес мактабларининг кўзга кўринган уч профессори билан ҳамкорликда 2015 йилнинг энг ёмон 10 бош директорининг рейтингини тузиб чиқди. Материал нашрнинг сайтида чоп этилди.\nРўйхатда биринчи ўринда Turing Pharmaceuticals’нинг собиқ раҳбари Мартин Шкрели турибди. Унинг компанияси 2015 йил августида Daraprim дори воситасини ишлаб чиқаришга патент олди. Бу фармацевтик восита 60 йилдан буён тоскоплазмозни даволашда қўлланади; компания унинг нархини 55 баробарга ошириб юборди.\nБизнесмен бу қарорни олинган маблағни янги дори воситаси ишланмаларига йўналтириш мақсади билан тушунтирди. Декабрь ойида АҚШ Федерал қидирув бюроси Шкрелини қимматбаҳо қоғозлар билан боғлиқ фирибгарликда айблади, шундан сўнг у компания бошқаруви тепасидан кетди.\nКейинги ўринда Volkswagen бош директори Мартин Винтеркорн турибди. Унинг истеъфоси дизель жанжали билан боғлиқ бўлди. Эслатиб ўтамиз, АҚШ ҳукумати корпорациянинг машиналарида экологик тозалик кўрсаткичлари нотўғри ишлашини, аслида транспортлар об-ҳавога кўрсатилганидан кўпроқ зарар келтиришини аниқлашди. 23 сентябрь куни Винтеркорн истеъфо берди, аммо, жавобгарликни зиммасига олиш билан бирга, қонунбузарликни тан олмади.\nYahoo бош директори Марисса Мейерс илгари Google’нинг суперюлдузи ҳисобланган. У Yahoo қийин кунларни бошидан кечираётганида компания бошига келди, аммо эндиликда унинг асосий бизнеси ноль қийматга эга бўлиб турибди.\nРўйхатга, шунингдек, Tinder учрашувлар иловаси асосчиларидан бири Шон Рэд кирди. У Match Group акцияларининг биржага жойлаштирилиши куни Evening Standard газетасига берган интервьюсида жинсий ҳаёти ҳақида очиқ гапирди, унинг сўзларига кўплаб муҳокамаларни келтириб чиқарди.\nЎнликка Valeant фармацевтик компанияси раҳбари Майкл Пирсон, Pertobras нефть-газ корпорацияси раҳбари Мария дас Грасас Фостер, хавфсизлик ёстиқлари ишлаб чиқарувчи Takata компанияси бош директори Сигэхиса Такаду, United Continental авиакомпанияси бошлиғи Жеффри Смисек, Dole Food озиқ-овқат компанияси раҳбари Дэвид Мёрдок ҳамда қон таҳлили ёрдамида ташхис қўйиш борасида инновацион методикаларни ишлаб чиқарувчи Theranos фирмаси директори Элизабет Холмс киритилди.\nForbes муаллифларирининг таъкидлашича, тилга олинган топ-менежерларнинг тўрт нафари ўз мансабларини тарк этган.“Қолганлари ўз мансабларида қолди, бирор ишни нотўғри қилганини тан олишмади, лекин уларнинг ҳаракатлари улкан муаммоларни келтириб чиқаргани шубҳасиз фатдир”, - деб хулоса қилинади материалда.


Ҳаммаёқ масхарабозлик: Бизда январь-август ойларида 3,9 млрд долларлик олтин экспорт қилинганмиш, шунга ишонадиган аҳмоқ борми? Нима қилиш керак? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n15:02 - Ҳаммаёқ масхарабозлик: Бизда январь-август ойларида 3,9 млрд долларлик олтин экспорт қилинганмиш, шунга ишонадиган аҳмоқ борми? Нима қилиш керак?\nДавлат Статистика Қўмитаси маълумотларига асосланиб тарқатилдаётган хабарларда айтилишича, Ўзбекистон 2019 йилнинг январь-август ойларида 3,9 миллиард долларлик олтин экспорт қилганмиш. Бунақа аҳмоқона маълумотга ишониш ёки ишонмаслик учун, Ўзбекистоннинг ҳақиқий аҳволини билиш керак.\nМаълумки, Ўзбекистоннинг Давлат Бюджети 2018 йилда 8 миллиард доллар атрофида эди. 2019 йил учун Давлат Бюджети эълон ҳам қилинмади. Аммо, ўз-ўзидан тушунарлики, 2019 йилнинг Давлат Бюджети ҳам яна 8 миллиард доллар атрофида.\nҚаранг Давлат Бюджети бор-йўғи 8 миллиарда атрофида экан, бу йилнинг 8 ойида 3,9 миллиард долларлик олтин экспорт қилинганига, яъни сотилганига ишонадиган аҳмоқ топиладими? Минг афсуски, бизда ўз фуқароларимзга тўлиқ маълумотлар берилмайди, халқни ёлғондакам рақамлар билан лақиллатиш давом этаверади ва давом этмоқда.\n“Ҳаракат” Агентлиги Ўзбекистон дунёнинг энг кўп олтин (бир йилда тахминан 100 тонна) қазиб оладиган давлатларидан бири бўлса ҳам, бизда шунча олтин қаерга кетаётгани ҳеч айтилмаслигини айтиб, олтиннинг асосий қисми ҳали ҳам Россияга текинга берилаётганини тахмин қилганимиздан кейин, Давлат Статистика Қўмитаси ишониб бўлмайдиган рақамлар эълон қилишга бошлади.\nАйнан бугун яна ўша Давлат Статистика Қўмитаси 2019 йилнинг январь-август ойларида ташқи савдо айланма ҳажми 28,4 млрд АҚШ долларини ташкил этиб, 7,9 млрд АҚШ долларига ёки ўтган йилнинг мос даврига нисбатан 38,6 %га ошганини маълум қилди. Шу рақамларга ишонадиган ўзбек борми? Минг афсуски, бу саволга жавоб йўқ, чунки, ўзбеклар бунақа нарсалар билан қизиқмайди ҳам. Уларнинг уйи бузиб ташланганидагина бироз тўпалон қилишади, кейин яна қисиб юраверишади.\nШундай экан, аввалари ҳам кўп марта айтганимиздек, Ўзбекистонимизда ФУНДАМЕНТАЛ сиёсий ва иқтисодий ислоҳотлар ўтказиш керак, тўғрироғи, ШАРТ.


Раштда ЎИҲ аъзоси ўлдирилди\nТожик расмийларига кўра, Мазори Фатҳиддинов Раштдаги жанггарилар сафида бўлган.\nТожикистон Ички ишлар вазирлиги масъули Тоҳир Норматовнинг Озодликка маълум қилишича, Ўзбекистон Исломий ҳаракат аъзоси Мазори Фатҳиддинов 24 январ куни Рашт водийсининг Тожикобод тумани яқинида ўтказилмиш махсус амалиёт чоғида йўқ қилинган.\nМавлавий Мансур лақаби билан танилган асли тожикистонлик Мазори Фатҳиддинов ўлдирилганига оид хабарни Тожикистон Миллий хавфсизлик қўмитаси матбуот хизмати бошлиғи Нозиржон Бўриев ҳам тасдиқлади.\n- 24 январ куни эрталаб Миллий хавфсизлик қўмитаси ходимларининг Ички ишлар вазирлиги ходимлари билан биргаликда ўтказган қўшма амалиёти натижасида Тожикобод туманининг Назарак дарасида Ўзбекистон исломий ҳаракатининг фаол аъзоларидан бири Мазори Фатҳиддинов йўқ қилинди. У ҳарбий таълимни Афғонистон ва Покистоннинг Вазиристонидаги ҳарбий лагерларида олган. Шунингдек, мулла Абдуллонинг ўнг қўли бўлган Фатҳиддинов ўтган йил Камароб дарасида Мудофаа вазирлиги аскарларига уюштирилган ҳужумда ҳам қатнашган, - дея билдирди Миллий хавфсизлик қўмитаси расмийси Нозиржон Бўриев.\nМиллий хавфсизлик расмийсидаги маълумотларга кўра, Мазори Фатҳиддинов 13 ёшида Тожикистон жанубидан Афғонистонга ўтган ва ўша ерда Ўзбекистон исломий ҳаракатига аъзо бўлиб кирган.\nМаълумотларга кўра, Мазори Фатҳиддинов 2009 йил ёзида Афғонистондан Тожикистон шарқига ўтиб келган. У 2009 йили Тавилдарадаги ва 2010 йили эса Рашт воқеаларида фаол қатнашган.\nЭслатиб ўтамиз, ўтган йилнинг май ойларида Рашт водийсида бир гуруҳ жанггари пайдо бўлганига оид хабарлар тарқала бошлаганидан сўнг ҳукумат куч ишлатар тизимлари бу водийга сафарбар қилинган эди.\n19 сентябр куни эса Тожикистон Мудофаа вазирлигининг Рашт водийсига юборилган карвони Камароб дарасида номаълум кишилар ҳужумига учраб, унда 28 аскар ҳалок бўлган эди.\nЎша ҳужумдан сўнг мамлакат куч ишлатар тизимларидан иборат катта армия Раштни жанггарилардан тозалаш мақсадида қақшатгич амалиётни бошлаб юборди.\nЎтган йил охирларида Тожикистон Миллий хавфсизлиги мулла Абдулло жанггарилари деярли йўқ қилингани ва бу ҳудудда амалиётлар ниҳоясига етганини расман маълум қилган эди.\nБироқ ўтган ҳафтада журналистларга матбуот анжумани берган Тожикистон Ички ишлар вазири Абдураҳим Қаҳҳоров Рашт амалиётлари ҳамон давом этаётганини билдирди.\n- Раштда мулла Абдулло ва унинг гуруҳини йўқ қилиш амалиёти ҳамон давом этмоқда. Бундан бир неча кун аввал Миллий хавфсизлик қўмитаси билан биргаликдаги махсус амалиётларимиз натижасида Али Бедакий ва унинг гуруҳи йўқ қилинган эди. Мулла Абдуллони тутиш бўйича ҳаракатлар ҳозирча натижасиз қолмоқда. Лекин ишонтириб айтаманки, Раштда сиёсатимизга қарши бош кўтарган жанггарилар битта қолмай йўқ қилинади, - деди Тожикистон Ички ишлар вазири Қаҳҳоров.\nВазир жаноблари, шунингдек, 2010 йил давомида ўтказилган қатор амалиётлар натижасида республика ҳудудида Ўзбекистон исломий ҳаракати, Ал-Қоида ва Ҳизбут-таҳрир ташкилотларининг 120 дан ортиқ аъзоси ҳибсга олингани ва йўқ қилинганини билдирган эди.\nВазир Қаҳҳоров сўнгги йилларда Ўзбекистон исломий ҳаракати республикада, хусусан, мамлакат шимолий ҳудудларида фаоллашаётганини, бу эса, ўз навбатида, мамлакат миллий хавфсизлиги учун таҳдид пайдо қилаётганини таъкидлади.\nЭслатсак, ўтган йили Тожикистон тарихида илк бор аёл киши Ўзбекистон исломий ҳаракатининг аъзоси сифатида ўлдирилган эди. Ўзини портлатган асли ўзбекистонлик Мухтасар Мирамонова Ўзбекистон исломий ҳаракати Сўғд вилоят бўлими раҳбари Расул Охуновнинг беваси экани айтилади.\nЎзбекистоннинг Наманган вилоятидан бўлган Расул Охуновнинг ўзи эса, маълумотларга кўра, бир неча йил аввал Қирғизистон ва Тожикистон хавфсизлик кучлари томонидан Ўшда отиб ўлдирилган.


Рино миг – medu.uz – Дорилар ҳақида маълумотлар ўзбек тилида\nHome Йўриқномалар Рино миг\nПрепаратнинг савдо номи: Рино миг\nДори шакли: назал спрей 0,05%, 0,1%\n№ Ингредиентлар 0,1%\nмиқдори, мг/5 мл 0,05%\nмиқдори, мг/5 мл\n1 Ксилометазолин гидрохлориди 5,0 2,5\n2 Бензалконий хлориди (50% эритма) 1,1 0,55\n3 Динатрий гидроген фосфати 6,3 6,3\n4 Натрий фосфати 50,0 50,0\n5 Натрий хлориди 45,0 45,0\n6 Тозаланган сув 5 мл гача 5 мл гача\nФармакотерапевтик гуруҳи: ЛОР-аъзоларининг касалликларини даволаш учун восита\nАТХ коди: R01АА07\nЛОР – амалиётида маҳаллий қўллаш учун томирларни торайтирувчи қўлланиладиган препарат (деконгестант). Ксилометазолин (имидазолин хосиласи) альфа адреномиметик ҳисобланади. Бурун шиллиқ қаватининг қон томирларини торайтиради. Бурун йўлларининг ўтказувчанлигини тиклайди, келиб чиқиши турлича бўлган ринитда (тумовда) бурун орқали нафас олишини тез енгиллаштиради ва бурундан ажралмалар ажралишини яхшилайди. Препаратнинг таъсири қўллангандан кейин 5-10 минут ўтгач бошланади ва 10 соат давом этади.\nКсилометазолин маҳаллий қўлланганда деярли сўрилмайди, шунинг учун унинг қондаги концентрацияси жуда кам (замонавий тахлил усуллар билан аниқланмайди).\nРинит (тумов) кўринишлари билан ўткир респиратор касалликлар; ўткир аллергик ринит, синусит, поллиноз; ўрта отит (мажмуавий даволаш таркибида бурун-халқум шиллиқ қаватининг шишини камайтириш учун); беморни ташхис муолажаларига (риноскопия) тайёрлаш.\nКатталар ва 6 ёшдан катта болаларга – 0,1% спрей ҳар бир бурун йўлига 1 (бир) мартадан пуркаш, суткада 3 марта.\nЗарурати бўлганда пуркашни такрорлаш мумкин (бир вақтда 2 мартадан кўп бўлмаган пуркаш).\n2 ёшдан 6 ёшгача бўлган болаларга – 0,05% спрей ҳар бир бурун йўлга 1 (бир) мартадан пуркаш, суткада 1-2 марта.\nПрепаратни бир суткада 3 мартадан кўп қўллаш мумкин эмас.\nДаволаш давомийлиги – 5-7 кундан кўп эмас (танаффуссиз).\nДаволаш тугатилгандан кейин препаратни фақат бир неча кун ўтгандан кейин қайта буюриш мумкин.\nБолаларда даволаш давомийлигини шифокор белгилайди.\nПрепаратни қабул қилиш қоидалари\nқўллашдан олдин бурун йўлларини тозалаш лозим;\nфлакондан ҳимоя қалпоқчасини ечиш керак;\nбошни бироз олдинга эгиш ва бир бурун йўлига назал адаптерни киргазиш керак;\nпурковчи учликка бир марта босиш ва айни вақтда бурун орқали нафас олиш керак;\nбошқа бурун йўли учун такрорлаш керак;\nИмкони борича пурковчи флаконни вертикал ҳолатда ушлаш керак. Спрей горизонтал ёки пастга пуркалмасин.\nҚўллангандан кейин ҳимоя қалпоғи билан ёпилади.\nМаҳаллий реакциялар: тез-тез ва/ёки узоқ вақт қўлланганда – бурун-халқум шиллиқ қаватининг таъсирланиши ва/ёки қуруқлиги, ачишиш, парестезиялар, аксириш, гиперсекреция, бурун шиллиқ қаватининг шиши.\nТизимли реакциялар: қусиш, бош оғриғи, юрак уришини ҳис қилиш, артериал босимининг ошиши, уйқусизлик, кўришнинг бузилиши, депрессия (юқори дозаларда узоқ вақт қўлланганда).\nглаукома (ёпиқ бурчакли);\nмия қобиқларидаги жаррохлик аралашувлари (анамнезидаги);\n6 ёшгача бўлган болалар (0,1% ли эритма учун);\n2 ёшгача бўлган болалар (0,05% ли эритма учун);\nМоноаминоксидаза (МАО) ингибиторлари ва трициклик антидепрессантлар, шунингдек артериал босимини оширувчи бошқа препаратлар билан даволаш вақтида қўллаш мумкин эмас.\nМАО ингибиторлари қабул қилаётган беморларда, шу жумладан препарат тўхтатилгандан кейин 14 кун давомида қўллаш мумкин эмас. Три- ёки тетрациклик антидепрессантлар ва адреномиметик препаратлар билан бир вақтда қўллаш ксилометазолиннинг симпатомиметик самарасининг ошишига олиб келиш мумкинлиги туфайли, бу препаратларни бир вақтда қўллаш тавсия этилмайди.\nТавсия этилган дозаларни ошириш ва узоқ вақт давомида қўллаш мумкин эмас.\nҚўллашдан олдин бурун йўлларини тозалаш лозим.\n7 кундан ортиқ қўллаш мумкин эмас.\nПрепаратни узоқ вақт давомида қўллаш «рикошет» самара (медикаментоз ринит) чақириши мумкин, реактив гиперемия ва бурун шиллиқ қаватининг атрофиясини хавфи ошади.\nИнфекция тарқалишидан сақланиш учун препаратни шахсий равишда қўллаш керак.\nСимптомлари: ножўя таъсирларининг кучайиши (доза билан боғлиқ), тана ҳароратини пасайиши, уйқучанлик. Препарат тасодифан ичга қабул қилинганда қуйидагиларни чақириши мумкин: кучли бош айланиши, кучли терлаш, бош оғриғи, брадикардия, артериал босимининг ошиши, нафасни сусайиши, кома ва тиришишлар. Артериал қон босими ошгандан кейин унинг кескин пасайиши кузатилиши мумкин.\nДаволаш: симптоматик даволаш. Юракни тўхтатиш билан оғир захарланиш ҳолида – реанимацион ҳаракатлар.\n10 мл препарат полипропилен флаконда, назал адаптер ва ҳимоя қалпоқчаси билан. 1 флакондан қўллаш бўйича йўриқномаси билан бирга картон қутили пеналга жойланади.


Жиззахда тадбиркорга тегишли ерни 45 минг долларга пулламоқчи бўлган фирибгарлар ушланди - 01.07.2021, Sputnik Ўзбекистон\nФирибгарлар тадбиркорнинг хабардорлигисиз унга ажратилган 3 гектар ерни бошқа бир фуқарога сотмоқчи бўлишган. 01.07.2021, Sputnik Ўзбекистон\nТОШКЕНТ, 1 июл — Sputnik. Жиззах вилоятида тадбиркорга тегишли 3 гектар ерни сотмоқчи бўлган фирибгарлар ушланди. Бу ҳақда Бош прокуратура ҳузуридаги Иқтисодий жиноятларга қарши курашиш департаменти матбуот хизмати хабар қилди.Аниқланишича, фуқаро Л.А. ва Ф.И.лар тадбиркорга қурилиш материаллари ишлаб чиқариш учун ажратилган ер майдонидан бошқа бир фуқарога ҳар бир гектарини 15 минг долларидан ҳисоблаб сотишмоқчи бўлишган. Улар олдиндан 10 минг долларни фирибгарлик йўли билан олган вақтида қўлга олинган. Мазкур ҳолат юзасидан Жиноят кодексининг 168-моддаси (Фирибгарлик) билан жиноят иши қўзғатилган.Тергов ҳаракатлари ўтказилмоқда.\nфирибгарлик, ер ажратиш, жиззах вилояти\nФирибгарлар тадбиркорнинг хабардорлигисиз унга ажратилган 3 гектар ерни бошқа бир фуқарога сотмоқчи бўлишган.\nТОШКЕНТ, 1 июл — Sputnik. Жиззах вилоятида тадбиркорга тегишли 3 гектар ерни сотмоқчи бўлган фирибгарлар ушланди. Бу ҳақда Бош прокуратура ҳузуридаги Иқтисодий жиноятларга қарши курашиш департаменти матбуот хизмати хабар қилди.\nАниқланишича, фуқаро Л.А. ва Ф.И.лар тадбиркорга қурилиш материаллари ишлаб чиқариш учун ажратилган ер майдонидан бошқа бир фуқарога ҳар бир гектарини 15 минг долларидан ҳисоблаб сотишмоқчи бўлишган. Улар олдиндан 10 минг долларни фирибгарлик йўли билан олган вақтида қўлга олинган.


Муҳаммад Тошболтаев. Фарғоний ҳақиқати | www.ziyouz.uz\nБош саҳифа Илм ва фанТаълимМуҳаммад Тошболтаев. Фарғоний ҳақиқати\nШарқона удумга кўра, устоз ота қаторида туради. Зотан, шаъни, қадри бениҳоя юксак тутиладиган бу зотнинг беназир хизмати, бир қарашда, оддийдек туюлади. Устоз берган таълим шогирдга илм қасрининг эшикларини кўрсатиб туради, холос. Уларни топиш ва очишни, қасрга киришни эплаш эса шогирднинг иқтидори ва заҳматкашлигига боғлиқ. Зеро, ундан ақл, талант, эрудиция каби фазилатлар талаб этилади. Кўпчилик маъқуллайдиган ушбу фикрни инкор этмаган ҳолда, тиришқоқлик билан мақсад сари интилиш ва устозлар тажрибасидан самарали фойдалана олиш ҳам жуда керакли хислатлар эканини таъкидлаш жоиз. Илму фан тарихида бунга мисоллар кўп. Мана, шулардан бири.\nСоня исмли рус қизи 15 ёшидан олий математика билан мустақил шуғуллана бошлайди. Мақсади олий ўқув юртига кириб, математик бўлиш. Аммо ўша даврда Россияда қиз бола олий ўқув юртига кириш учун турмушга чиқиши ва эрининг розилигини олиши лозим эди. Ёш Соня ўз мақсадига эришиш йўлида шундай тадбир қўллайди: ёш олим Владимир Ковалевский билан сохта никоҳдан ўтиб, Берлин университетига кириш иштиёқида Германияга жўнаб кетади. Омади чопмаганига қарамай, Соня ўша даврнинг йирик математик олими Карл Вейерштрассдан тўрт йил таълим олишга эришади. Ўзининг ўта тиришқоқлиги ва ноёб истеъдоди туфайли у биринчи рус аёл математиги ва Петербург фанлар академиясининг биринчи аёл мухбир аъзоси Софья Ковалевская бўлиб жаҳонга танилади.\nИлмда устозлар ва ўтган авлод вакиллари тажрибасининг беқиёс аҳамиятини улуғ инглиз олими Исаак Ньютоннинг тан олиб айтган қуйидаги сўзлари ҳам тасдиқлайди: “Агар мен бошқалардан узоқроқни кўра олган бўлсам, бунинг сабаби менинг устозларим елкасида турганимдадир”. Унинг устозлари Николай Коперник, Галилео Галилей, Иоганн Кеплер эди. Ньютоннинг даҳоси ўзигача тўпланган билимларни умумлаштириб, механиканинг асосий қонунларини, жумладан, бутун олам тортишиш қонунини кашф қилинишини таъминлади.\nАммо чинакам устознинг зиммасида бир қийин вазифа ҳам туради. Бу — шогирдларини нафақат меҳнат қилишга, балки фикрлашга ҳам ўргатиш.\nҲикоя қилишларича, радиоактивлик ва атом тузилиши таълимоти асосчиларидан бири, Нобел мукофоти совриндори инглиз физиги Резерфорд илмда ўзининг мустақил фикрига эга бўлишга интиладиган ёш тадқиқотчиларни ғоятда қадрлар ва уларни ўзининг эътиборидан ҳечам соқит қилмас экан. Бир куни кечки пайт лабораторияга кириб келган Резерфорд жиҳозлар олдида ўтирган шогирдларидан бирини кўриб, ундан нима қилаётганини сўрабди. “Тажриба ўтказаяпман”, дебди шогирди. “Эрталаб нима иш қилдингиз?”, сўрабди устоз. “Тажриба ўтказганман”. “Кундузи-чи?” “Кундузи ҳам тажриба ўтказдим”. Шунда олим ажабланиб: “Ахир, туну кун иш билан банд бўлсангиз, қачон сиз фикрлайсиз?”, деган экан.\nНафсиламбирини айтганда, ёшларни мустақил фикрлашга ўргатиш учун Резерфорд бўлиш шарт эмас. Ҳафсалали ота-она бўлишнинг ўзи кифоя.\nАйтайлик, сиз вақт топиб ёш болангиз ёки неварангизни музей ёхуд кутубхонага, мажбурлаб бўлса-да, олиб боришни одат қилгансиз. Бола музей ходимининг ҳикоясини ёки кутубхоначининг суҳбатини тўла-тўкис тушунавермайди, албатта. Лекин муқоваси ялтироқ китобларни қўлига олади, варақлаб кўради. Чиройли осори-атиқаларни ҳайратланиб томоша қилади, улардан ўзича завқ олади…\nШу зайл, орадан 15-20 йил ўтиб, музейга, кутубхонага қатнаш болангиз ёки неварангиз ҳаётининг ажралмас қисмига, яъни доимий одатига айланади. Энди уни фикрлашга туртки берадиган бу масканларга мажбурлаб олиб боришга ҳожат йўқ. Энди у фикрни ўзи мустақил излайди.\nҲа, буюк устозларнинг улуғ хизматларини нафақат уларнинг ҳайратланарли илмий кашфиётларидан, балки қандай шогирдларни тайёрлаганларидан ҳам билса бўлади.\nБобоколонимиз Мирзо Улуғбек улкан салтанатни бошқара туриб, 1018 та юлдуз ғоят аниқлик билан жойлаштирилган “Зижи Кўрагони”дек улкан астрономик кашфиёт қилган, Қуёш системаси жисмлари ҳаракатини илмий асосда тушунтириб берган, “Арифметикага оид рисола”, “Каср сонлар ҳақида рисола” каби математикага оид бир неча бебаҳо асарларни яратган ва айни пайтда, Али Қушчидек забардаст олимни тарбиялашга ҳам вақт топа олган.\nЭҳтимоллар назарияси ва математик статистика соҳасининг йирик олим Всеволод Романовский Тошкент математика мактабига асос солган бўлса, унинг шогирди Саъди Сирожиддинов жаҳон илмий жамоатчилиги томонидан юксак баҳоланган эҳтимолликлар назариясига оид теран тадқиқотлари билан устози яратган мактабнинг довруғини дунёга ёйди. Шу билан бирга, олтмишдан ортиқ фан доктори ва номзодларини тайёрлади.\nҲақиқий устоз шогирдига билимининг илмий асосини сингдиради, уни рационал тадқиқот усуллари ва изланиш йўналишларини топишга, энг муҳими, илмий фикрлашга ўргатади. Зеро, Нобел мукофоти совриндори Брэгг: “Улуғ устозлар бизларга янгича фикрлаш қобилиятини инъом этганлардир”, деб бекорга айтмаган.\nҲақиқий шогирд эса, устозининг билим ва тажрибаларини қадрлайди, ишларини давом эттиради, ривожлантиради. Энг муҳими, кейинчалик фанда ўз йўналишини яратади. Шу ўринда шогирднинг асосий вазифаси нимадан иборат, деган саволга машҳур олимлардан бири берган жавобни келтириш жоиздир: “Дастлаб устозга тақлид қилиш, унга эргашиш, кейинчалик унга тақлид қилмаслик ва эргашмаслик, илмий изланишларда ўзини унга қарама-қарши қўйиш ва ундан ўзиб кетиш”.\nУстозлари яратиб кетган илмий мактабларни сақлаб қолиш ва ривожлантиришга ҳаракат қилаётган оқил шогирдлар машҳур француз математиги ва файласуфи Анри Паункаренинг: “Фан коллектив ижоддир, бошқа бирон нарса бўлиши мумкин эмас; у асрлар давомида қуриладиган улуғ бир иморатга ўхшайди, бу ерга ҳар бир одам биттадан ғишт олиб келади-ю, аммо шу ғиштни келтиришга кўпинча унинг бутун умри кетади”, деган ҳикматли гапини доимо ёдларида сақласалар нур устига нур бўлур эди.\nАлбатта, шогирддан билим талаб қилинади. Аммо ортиқча билимларни талаб қилиш мақсадга мувофиқ эмас. Масалан, юк ташийдиган вагонларнинг деворлари тахтадан ясалгани учунгина бўлажак темирйўл муҳандисидан ботаникани билишни, пассажир вагонларидаги купе ўриндиқларига теридан ғилоф кийгизилгани учунгина ундан зоологияни билишни талаб қилиб бўлмайди.\nАйни дамда шогирддан билиши зарур бўлган билимларни талаб қилмаслик ҳам кутилган натижани бермайди. Масалан, бўлажак муҳандис-қурувчи арра ясашни билиши шарт эмас, аммо ёмон аррадан яхшисини ажрата билиши шарт .\nГоҳида муайян фан соҳасида кимни даҳо деса бўлади, каби саволларни эшитамиз. Ўз соҳасининг даҳоси — одамлар тасаввурига ҳам сиғдира олмаган, қачондир юзага чиқишига ишонолмаган нарсаларни ҳақиқатда рўёбга чиқарган фавқулодда истеъдод ва тафаккур соҳиби.\nНил дарёсида оқаётган сув сатҳини ўлчаш фақат хаёлотга, фантастикага доир муаммо бўлган замонларда бу жумбоқ ечимини топиш тугул, балки шундай муаммо борлиги-ю ва уни кашф этиш мумкинлиги тўғрисида эҳтимолий фикр дунёдаги ҳеч бир олимнинг хаёлига келмаган.\nВатандошимиз, улуғ олим Аҳмад ал-Фарғоний бу фантастикани ҳақиқатга айлантирди. Нил дарёси сув сатҳини ўлчаб берадиган “Миқёс ан-Нил” сув иншоотини ўйлаб топди, уни қаерга, қандай қуриш лозимлигини аниқ ҳисоб-китоб қилиб, қуриш учун дарё ўзанининг чуқурлиги бирдай, сув равон оқадиган Равзо оролини танлади. Иншоот ичига қудуқ қазиб, унинг тагини дарё туби билан сув йўли орқали туташтириб қўйди. Буюк кашфиёт — “Миқёс ан-Нил” қарийб 1150 йилдан буён бехато ишлаб, ўз яратувчисининг доҳиёна истеъдод соҳиби бўлганини тасдиқлаб келмоқда.\n“Ёш пайтларимдан бошлаб, кейинчалик ўта билағон олим бўлиш ниятида, қўлимга тушган китобларнинг ҳаммасини ўқиб чиқишни одат қилиб олдим, — дейди ўз соҳасида кучли, машҳур олим. — Вақтлар ўтди, “кейинчалик” деган давр ҳам етиб келди. Лекин, афсуски, ўта билағон бўлиб қолмадим. Сабаби мутолаани: “Ҳақиқий олимлар қўлга тушган китобни ўқиб ташлайдиганлар эмас, балки фойдалиларинигина ўқийдиганлардир”, “Барча соҳада чаласавод бўлмаслигинг учун ҳамма нарсани билишга интилма”, “Кўпни билган эмас, керагини билган доно” сингари ҳикматлар йиғилган китобни ўқишдан бошламаганимда экан.”\nБироқ бу олим сарфланган вақтига афсусланмайди. Чунки у юқорида айтган сабабда оқибат мужассам, яъни у шогирдларига: “Кўп ҳам ўқиманг, кам ҳам ўқиманг, керагини ўқинг”, дейди ва ўзи ҳам шунга амал қилади.\nМуҳаммад Тошболтаев, техника фанлари доктори\n«Ўзбекистон адабиёти ва санъати» газетасининг 2007 йил 25-сонидан олинди.\n← Аввалги Аввалги Пирмат Шермуҳамедов. Амир Темурнинг тулпори (бадиа)\nКейинги → Кейинги: Камол Матёқубов. Водий дурдонаси


Афғонистонда яна хорижлик ҳарбийлар нобуд бўлди\nАфғонистонда бўйлаб содир этилган зўравонликлар оқибатида НАТОнинг тўрт аскари нобуд бўлди.\nНАТО расмийларининг билдиришича, америкалик ҳарбий мамлакат шарқида рўй берган портлаш қурбони бўлган.\nАфғонистон жанубида ҳам йўл четига ўрнатилган бомба портлаши оқибатида халқаро кучларнинг бир аскари нобуд бўлган. Айни пайтда ушбу аскар миллати ошкор қилинмади.\nХалқаро кучларнинг яна икки аскари жума куни Афғонистон жанубида содир этилган портлаш қурбони бўлган.\nБиргина июл ойи бошидан буён Афғонистонда рўй берган зўравонликларда халқаро кучларнинг 52 аскари нобуд бўлди, улардан 39 нафари америкалик ҳарбий экани айтилмоқда.


БМТ: “Исломий Дaвлaт” гуруҳи Aфғонистонгaча етиб келган\nБМТ Бош котибининг Aфғонистондаги мaхсус вaкили Николaс Ҳейсом.\nБМТ Бош котибининг Кобулдaги мaхсус вaкили “Исломий Дaвлaт” гуруҳи Aфғонистонгa ҳaм етиб келгaнини билдирди.\n16 мaрт куни Хaвфсизлик кенгaшидa чиқиш қилгaн Николaс Ҳейсомнинг aйтишичa, гуруҳ ҳозирчa Aфғонистондa “чуқур илдиз” отишгa улгурмaгaн.\nБироқ, Ҳейсомгa кўрa, “ИД” минтақада тaрқaлиб кетгaн вa яккaлaнгaн жaнггaри гуруҳлaрни бирлaштириш имкониятигa эгaдир.\nРоссиянинг БМТдaги элчиси ўринбосaри Влaдимир Сaфронков ҳaм Aфғонистондaги терроризм хaвфи ошaётгaнидaн хaвотир билдириб, Хaвфсизлик кенгaшини экстремист гуруҳнинг кенгaйишигa бaрҳaм беришгa чaқирди.\nКенгaш 16 мaрт куни БМТнинг Aфғонистодaги миссияси мaндaтини 2016 йилнинг 17 мaртигaчa узaйтириш қaрорини бир овоздaн маъқуллади.


Ҳиндистонда iPhone смартфонлари йиғиш йўлга қўйилди\n21:20 / 17.05.2017\nФото : Apple\nАҚШнинг Apple корпорацияси биринчи марта Ҳиндистонда iPhone смартфонларини йиғиш жараёнини бошлади, деб ёзмоқда The Wall Street Journal нашри.\n"Apple Ҳиндистонда йиғилган iPhone партиясининг синов жараёнини тугатди. Бу тез ўсаётан Жанубий Осиё бозорида АҚШ технологик гигантини илгари суриш йўлидаги муҳим қадам бўлди", деб ёзмоқда нашр.\niPhone’нинг энг арзон модели SE’ни жорий ойда аввалроқ Тайваннинг Wistron Corp компанияси ишлаб чиқарганди. Компаниянинг Карнатака штатида смартфонлар йиғиш бўлими бор. Wistron вакили компания "миш-мишлари ва тахминларга" изоҳ бермаслигини айтган.\nApple ўз баёнотида iPhone SE смартфонини Бангалорда йиғишни бошлагани ва Ҳиндистонда йиғилган смартфонлар май ойида маҳаллий харидорлар учун етказиб берилиши бошланишини маълум қилган.\n4 дюймли (10 см) экранга эга SE модели Apple’нинг энг арзон модели ҳисобланади. Бироқ бу смартфонни ҳозирча ҳамма ҳиндистонликлар ҳам сотиб ололмайдилар. Apple’нинг Ҳиндистон бозоридаги улуши 2012 йилдан бери 3 фоиздан ошмаган.


Муҳаммад Бекжоннинг аҳволи оғир\nМуҳаммад Бекжон тутқунликдан қачон чиқиши ноаëн қолаëтган сиëсий маҳбуслардан биридир.\nЎзбекистонлик ҳуқуқ фаоллари ва мухолифатчилар қарийб ўн йилдан буён қамоқхонада сақланаётган сиёсий маҳбус Муҳаммад Бекжон соғлиги хусусида хавотир билдирмоқдалар.\n“Маҳбусда сил асоратлари кучайган”\nЎзбекистондаги виждон тутқинларини озод қилиш қўмитаси раҳбари Баҳодир Намозов айни пайтда Қашқадарё вилоятидаги Косон қамоқхонасида сақланаётган 52 ёшли Муҳаммад Бекжоннинг соғлиги ўта оғирлиги, маҳбусда сил касали асоратлари кучайганини маълум қилди.\nМухолифатдаги “Эрк” партияси бош котиби Отаназар Орипов Муҳаммад Бекжонга сил касаллиги атайин юқтирилганлигини тахмин қилади.\n- Муҳаммад Бекжон кўпдан касал ва аҳволи ëмон. Қамоқдагиларнинг ичида аҳволи энг ëмони шу бўлса керак. унга сил касали махсус юқтирилган, - деди Отаназар Орипов.\nЎзбекистондаги қамоқхоналарнинг матбуот учун ёпиқ ҳудуд эканлиги кўпчиликка маълум. Айни шу боис Косон қамоқхонасидаги Муҳаммад Бекжоннинг аҳволи бўйича қамоқхона маъмуриятидан маълумот олишнинг имкони йўқ.\nМуҳаммад Бекжон 1999 йилнинг феврал ойида Тошкентда бўлган портлашларга алоқадорликда айбланиб, суд қарорига кўра 15 йил муддатга озодликдан маҳрум қилинган эди.\n“Муҳаммад Бекжон сохта айбловлар билан қамалган”\nБаҳодир Намозов Муҳаммад Бекжоннинг сохта жиноятда айбланганлигини айтади.\n- 1999 йилги портлашларга унинг алоқаси борлиги исботланмаган, мутлақо исботланмаган. 1999 йилги портлашларга оид маҳкамаларнинг ҳаммаси ëпиқ ҳолатда ўтди. Кимнинг нима қилгани ҳақида аниқ маълумот йўқ. Шу баҳона билан шунча одамни қамашди. Қилишсин очиқ судларни. Ўтказишсин очиқ судларни. Улар ҳақиқатан айбдор бўлса¸ исбот келтиришсин. Ҳаммага кўрсатишсин. Унақа нарса бўлгани йўқ-ку!.. Ҳамма жойда: “Бизда сиëсий маҳбуслар йўқ”, деб гапиришади. Булар сиëсий маҳбус бўлмасдан қанақа маҳбус бўлмаса? Улар нима учун ўтиришибди? – дея савол ташлайди Баҳодир Намозов.\nВиждон тутқинларини озод қилиш қўмитаси ўз интернет нашри орқали ўзбекистонлик ҳуқуқ фаоллари ва жамоатчилик ташкилотлари номидан баёнот тарқатиб, Муҳаммад Бекжоннинг соғлигидан хавотир билдирди.\nУшбу баёнотда Муҳаммад Бекжонни озодликка чиқариш учун халқаро жамоатчиликдан кўмак сўраш, Ўзбекистон ҳукуматига нисбатан босим ўтказиш борасидаги чақириқлар бор. Лекин “Эрк” партияси бош котиби Отаназар Орипов Ислом Каримов режимига халқаро босимнинг таъсири йўқлигини айтади.\n“Сиёсий маҳбуслар гаровда ушлаб турилибди”\n- Буларнинг ҳаммаси гаровда ўтирган одамлар. Президент гаровида ўтирган одамлар. Манфаатли таклиф чиқсагина, уларни озод қилади. Жамоатчиликнинг босими, илтимоси фойда қилмайди, - деди Отаназар Орипов.\nМуҳаммад Бекжон мухолифатдаги “Эрк” партияси аъзоси. Шунингдек, у партия лидери Муҳаммад Солиҳнинг укаси бўлади. Муҳаммад Бекжон “Эрк” газетасига муҳаррирлик қилган.\n1999 йили қамалгач, у дастлаб Навоийдаги, сўнг Қорақалпоғистондаги Жаслиқ қамоқхоналарида сақланган.\n2003 йили Муҳаммад Бекжон сил касаллигига чалингач¸ уни Тошкент шаҳридаги “Сангород” маҳбуслар шифохонасида даволашган. Кейинчалик уни Бухородаги Когон қамоқхонасига, сўнг Қашқадарёдаги Косон қамоқхонасига жўнатганлар.\nВиждон тутқинларини озод қилиш қўмитаси баёнотида айтилишича, Муҳаммад Бекжонни тез-тез жазо изоляторига ташлашади ва унга нисбатан мунтазам қийноқлар қўлланилади.


Қадр кечаси фазилати — XUTBA.UZ\n31 05 2019 - 10:47 / - Мақола\nМаълумки, муборак Рамазон ойида ислом таълимотининг асосий манбаи – Қуръони карим нозил бўлган. Бу ҳақда Аллоҳ таоло хабар бериб айтади:\nشَهْرُ رَمَضَانَ الَّذِي أُنْزِلَ فِيهِ الْقُرْآَنُ هُدًى لِلنَّاسِ وَبَيِّنَاتٍ مِنَ الْهُدَى وَالْفُرْقَانِ فَمَنْ شَهِدَ مِنْكُمُ الشَّهْرَ فَلْيَصُمْهُ وَمَنْ كَانَ مَرِيضًا أَوْ عَلَى سَفَرٍ فَعِدَّةٌ مِنْ أَيَّامٍ أُخَرَ يُرِيدُ اللَّهُ بِكُمُ الْيُسْرَ وَلَا يُرِيدُ بِكُمُ الْعُسْرَ وَلِتُكْمِلُوا الْعِدَّةَ وَلِتُكَبِّرُوا اللَّهَ عَلَى مَا هَدَاكُمْ وَلَعَلَّكُمْ تَشْكُرُونَ *(سورة البقرة/185)\nяъни: “Рамазон ойи – одамлар учун ҳидоят (манбаи) ва тўғри йўл ҳамда ажрим этувчи ҳужжатлардан иборат Қуръон нозил қилинган ойдир. Бас, сизлардан ким бу ойда (ўз яшаш жойида) ҳозир бўлса, рўзасини тутсин. Кимки бемор ёки сафарда бўлса, (тута олмаган кунларининг) саноғи бошқа кунлардандир. Аллоҳ сизларга енгилликни истайди, оғирликни хоҳламайди. Бу – ҳисобни тўлдиришингиз ҳамда ҳидоятга бошлагани учун Аллоҳга такбир (ҳамду сано) айтишингиз ва шукр қилишингиз учундир”.\nОяти карима баёнида Имом Хозин ўз тафсирида қуйидаги ривоятни Абдуллоҳ ибн Аббосдан нақл қилади:\nاِنَّ عَبْدِ اللهِ بْنِ عَبَّاسٍ قاَلَ : اُنْزِلَ الْقُرْآنَ جُمْلَةً وَاحِدَةً مِنَ اللَّوْحِ الْمَحْفُوظِ فىِ لَيْلَةِ الْقَدْرِ مِنْ شَهْرِ رَمَضَانَ ، فَوُضِعَ فىِ بَيْتِ الْعِزَّةِ فىِ السَّمَاءِ الدُّنْيَا ثُمَّ نَزَلَ بِهِ جِبْرِيلُ عَلىَ مُحَمَّدٍ (صلعم) نُجُومًا (مَنَجَّمًا مُفَرَّقًا حَسْبَ اقْتِضَاءِ اَسْبَابِ النُزُولِ) فىِ ثَلاَثٍ وَعِشْرِينَ سَنَةً (مِنْ تَفْسِيرِ الْخَازِنْ ج|ص 126)\nяъни: “Қуръони карим тўлалигича Рамазон ойида Қадр кечасида Лавҳул-маҳфуздан нозил қилиниб, дунё осмонидаги Байтул-иззага қўйилди. Сўнгра Жаброил (а.с.) Муҳаммад (сав)га оятларни муқтазои ҳол тақозосига яъни, турли ҳолатларга мувофиқ бўлак-бўлак қилиб олиб келди”.\nДемак, муборак Қуръони каримнинг пайғамбаримиз Муҳаммад (сав)га нозил бўлиши Рамазон ойида бошланган. Шу муборак ой шарофатидан барча муқаддам нозил бўлган илоҳий китоблар ушбу ойда нозил бўлгани ҳикматдан холи эмас.\nРамазон ойи фазилатларидан яна бири “Лайлатул-қадр”нинг шу ойда бўлишидир. “Лайлатул-қадр”йилнинг бошқа ойларидаги кечалардан шарофатли ва улуғ эканлиги ояти карима ва ҳадиси шарифлар билан собитдир. Зеро, Аллоҳ таоло марҳамат қилиб айтади:\nإِنَّا أَنْزَلْنَاهُ فِي لَيْلَةِ الْقَدْرِ * وَمَا أَدْرَاكَ مَا لَيْلَةُ الْقَدْرِ * لَيْلَةُ الْقَدْرِ خَيْرٌ مِنْ أَلْفِ شَهْرٍ * تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ * سَلَامٌ هِيَ حَتَّى مَطْلَعِ الْفَجْرِ * (سورة القدر1-5/)\nяъни: “Албатта, Биз уни (Қуръонни “Лавҳул-маҳфуз”дан биринчи осмонга) Қадр кечасида нозил қилдик. (Эй, Муҳаммад!) Қадр кечаси нима эканини Сизга не ҳам англатур?! Қадр кечаси минг ойдан яхшироқдир. У (кеча)да фаришталар ва Руҳ (Жаброил) Парвардигорларининг изни билан (йил давомида қилинадиган) барча ишлар (режаси) билан (осмондан ерга) тушарлар. У (кеча) то тонг отгунича саломатликдир”.\nОятдаги улуғ кеча Рамазон ойининг 27-кечаси эканига далолат қиладиган ҳадислар кўпдир. Қадр кечаси Рамазон ойининг нечанчи кечаси эканини Аллоҳ ва Расули томонидан сир тутилган эди. Лекин саҳобалар Расулуллоҳ (а.с.)дан уни аниқлаб беришларини кўп сўрашганидан кейин дастлаб ойнинг учинчи ўн кунлигидан, кейинроқ тоқ кечаларидан излаш кераклигини айтганлар. Охири у кечанинг аломатларини айтганларидан сўнг 27-кеча экани маълум бўлган (Имом Бағавий тафсиридан).\n“Лайлатул-қадр” сўзининг маъноси “белгилаш кечаси”, яъни йил давомида турли амал, ҳукм, ризқ, тақдир белгиланадиган кеча деган маънони билдиради.\nИмом Хозин тафсирида қуйидагиларни ёзган: “Бу оятнинг маъноси шуки, Аллоҳ таоло йил давомида бўлиши лозим бўлган азалий тақдирларни малоикаларга билдириб, уларни ёзишга амр этади. Буни Аллоҳ таолонинг қуйидаги ояти каримаси ҳам баён қилади:\nحم * وَالْكِتَابِ الْمُبِينِ * إِنَّا أَنْزَلْنَاهُ فِي لَيْلَةٍ مُبَارَكَةٍ إِنَّا كُنَّا مُنْذِرِينَ * فِيهَا يُفْرَقُ كُلُّ أَمْرٍ حَكِيمٍ * أَمْرًا مِنْ عِنْدِنَا إِنَّا كُنَّا مُرْسِلِينَ *(سورة الدّخان/1-5)\nяъни: “Ҳо, Мим. Аниқ Китоб (Қуръон) билан қасамёд этурманки, албатта, Биз уни муборак кечада нозил қилдик. Дарҳақиқат, Биз огоҳлантирувчидирмиз. Унда (муборак кечада) барча ҳикматли иш(лар) ажрим қилинур. (У ишлар) Бизнинг ҳузуримиздан бўлган ишлардир. Дарҳақиқат, Биз (пайғамбар) юборувчидирмиз”.\nБу оятдаги “لَيْلَةٍ مُبَارَكَةٍ”дан мурод Қадр кечаси бўлиб, унинг фазилати нақадар буюк эканига далолат қилади. Бу кечанинг улуғлигига яна:\nتَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ * سَلَامٌ هِيَ حَتَّى مَطْلَعِ الْفَجْرِ *\nяъни: “У (кеча)да фаришталар ва Руҳ (Жаброил) Парвардигорларининг изни билан (йил давомида қилинадиган) барча ишлар (режаси) билан (осмондан ерга) тушарлар. У (кеча) то тонг отгунича саломатликдир” – ояти каримаси ишора қиладики, бу муборак кечада Аллоҳнинг фаришталари ва Жаброил (а.с.) Парвардигорнинг изни билан ер юзига тушадилар. Улар Аллоҳнинг дўстларига, барча аҳли тоат мўминларга тонг отгунга қадар салом берадилар.\nЛайлатул-қадрни Рамазон ойининг қайси кунларида кутиш ҳақида жаноби Расулуллоҳ (с.а.в.)дан бир қатор ҳадисларни Имом Бухорий (р.з.) ўз “Саҳиҳ”ларида ривоят қилганлар.\nИбн Умар (р.з.) ривоят қиладилар: “Набий (сав)нинг бир қанча саҳобалари Лайлатул Қадрни Рамазоннинг охирги ўн кунлигининг еттисида бўлишини тушларида кўришган экан. Шунда, Расулуллоҳ (сав): “Сизларнинг тушларингиз Лайлатул Қадр Рамазоннинг охирги ўн кунлигининг еттисида эканига мувофиқ келади, деб ўйлайман. Кимки Лайлатул Қадрни кутмоқчи бўлса, Рамазоннинг охирги ўн кунлигининг еттисида кутсин!” – дедилар”.\nОиша (рз.) ривоят қилган бошқа бир ҳадисда эса: “Расулуллоҳ (сав) Лайлатул Қадрни Рамазоннинг охирги ўн кунлигининг тоқ кунларида кутинглар, деб айтдилар”, — дедилар.\nАбу Ҳурайра (р.з.) ривоят қиладилар. Набий (сав):\n«مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ » (رواه مسلم و البخارى و الترمذى)\nяъни: “Ким Лайлатул Қадр кечасини имон ва ихлос билан бедор ўтказса, унинг шу кечагача қилган гуноҳлари мағфират қилинур” – дедилар.\nАллоҳ таборака ва таоло хабар бериб айтганидек, Қадр кечаси то тонг отгунга қадар тинчлик, осойишталик ва саломатлик кечасидир. Умуман олганда Рамазон ойини барча кечалари ва ва кундузлар раҳмат, мағфират ва тинчлик-омонликка юз ўгириладиган ой бўлиб ҳисобланади. Шунинг учун ҳам ойлар султони бўлган Рамазонни хотиржамлик ва осойишталикда ўтказишимиз, уни ҳар бир кун ва соатларни ғанимат билмоғимиз лозим. Агар тинчлик, эминлик бўлмаса, турли ихтилоф ва келишмовчиликлар мавжуд бўлса, у вақтда неъматлар завол топади, ўртадан тотувлик, ҳамжиҳатлик ва барака кўтарилади. Имом Бухорий (рҳ.) Жаноби Пайғамбаримиз Муҳаммад (с.а.в.)дан ривоят қилган ушбу ҳадис маъно ва мазмуни бунга ёрқин далилдир. Унда бундай дейилган: “Набий (с.а.в.) Лайлатул Қадр қайси куни бўлишини хабар қилиш учун чиқдилар. Йўлда икки мусулмоннинг жанжаллашаётганини кўриб, ўша кун ёдларидан чиқиб қолди. Жаноб Расулуллоҳ саҳобаларга: “Мен сизларга Лайлатул Қадр бўладиган кунни айтмоқчи бўлиб чиққан эдим, бироқ йўлда фалончи билан пистончининг жанжаллашаётганини кўриб, ёдимдан кўтарилиб кетди. Қадр кечасини Рамазоннинг йигирма тўққиз ёки йигирма етти ёки йигирма бешинчи кунларида кутинглар”!-дедилар.\nБу ҳақда жаноби Расулуллоҳ (сав) дедилар. Оиша онамиз (рз.) ривоят қиладилар. “Расулуллоҳ (сав) Рамазоннинг охирги ўн кунлиги келса, кечалари ухламас эдилар ва уйдагиларни ҳам ибодат қилишга уйғотар эдилар” – дедилар.\nРамазон ойи кечаларида жамоат билан ўқилган таровеҳ намозлари фазилати ҳақида кўплаб ҳадиси шарифлар нақл этилган. Абу Ҳурайра (р.з.) ривоят қиладилар: Расулуллоҳ (с.а.в): “Рамазон кечасининг фазилатига ишониб ва савобидан умид қилиб (таровиҳ ўқишга) турган кишининг илгари қилган барча гуноҳлари мағфират қилинади” – деганлар.\nИбн Шиҳоб (р.з.) ривоят қилган бошқа бир ҳадисда эса бундай дейилади: “Расулуллоҳ (сав) вафот қилгунларича ҳам, Абу Бакр (рз.) халифалик даврларида ҳам, Умар ибн Хаттоб (рз.) халифалик қилган дастлабки йилларда ҳам кечаси туриб таровиҳ ўқиш тартиби ўзгармади”.\nАллоҳ таборака ва таоло Рамазон ойида холис ниятлар билан тутаётган рўзаларимизни, кечалари қоим туриб адо этаётган таровеҳ намозларимизни ва хатму Қуръонларимизни Ўзининг лутфу карами ила қабул қилишини, барча мўмин ва мўминаларни мағфират айлаб, жойларини жаннатда қилишини сўраб дуолар қиламиз. Зеро, фақат унинг Ўзигина ижобат қилувчи ва гуноҳларни мағфират қилувчи зотдир.


Футзал. Ўзбекистон термаси Осиё чемпионатига йўл олди / Ўзбекистон янгиликлари, энг сўнгги хабарлар\nФутзал. Ўзбекистон термаси Осиё чемпионатига йўл олди\n07 ноябр 2013, 10:43 1112 кўрилди\nБаҳодир Аҳмедов шогирдлари ўйиннинг 9-дақиқасида ҳисобни очишга муваффақ бўлишди. Нодир Элибоевнинг ўнг қанотдан жарима майдончасига узатган тўпини Тожикистон терма жамоаси ҳимоячиси ўз дарвозасига тўғирлаб қўйди. Ўзбекистоннинг қолган голларига Дилшод Раҳматов (20), Дилшод Ирсалиев (22), Артур Юнусов (22) ва Нодир Элибоевлар муаллифлик қилишди (29).\nҚирғизистон ва Туркманистон футзалчилари ўртасидаги учрашувда дуранг натижа қайд этилди - 2:2.\nШу тариқа, Баҳодир Аҳмедов бош мураббийлигидаги Ўзбекистон терма жамоаси келаси йили Вьетнамда бўлиб ўтадиган Осиё чемпионати йўлланмасини муддатидан олдин қўлга киритди. Қолган икки йўлланма эса, 7 ноябрь, пайшанба куни бўлиб ўтадиган сўнгги тур учрашувларидан сўнг маълум бўлади.\nФутзал бўйича Осиё чемпионати саралаш сўнгги тур учрашувлари бугун яъни 7 ноябрь куни бўлиб ўтади. Соат 16:00да Тожикистон ҳамда Туркманистон терма жамоалари майдонга тушишса, соат 19:00да Ўзбекистон Қирғизистон билан ўзаро баҳслашади.


— Жон сигарет чекасиз-а?\n— Ҳа, кент 8.\n— 1 кунда қанча чекасиз?\n— 1 кунда 1 пачка. Нима эди?\n— Неча ёшингизда бошлагансиз?\n— 15 ёшимдан, нимага сўравоссан ўзи?\n— Агар сигарет чекмаганизда ҳозир Malibu да юрган бўлардиз.\n— Сан ўзинг чекасанми?\n— Йўғе, жоооон нимала дивос?!!!\n— Унда қани Malibu?\nКечаси бир қиз арвоҳлардан қўрқиб қабристон олдидан ўтолмай турган экан, бир йигит кeлиб қолибди.\n— Жон ака, мeни шу қабристондан ўтқазиб қўйинг, - дeбди.\nЙигит: "Ҳўб бўлади", дeб қизни зeриктирмай латифалар айтиб, кулдириб ўтқазиб қўйибди.\nҚиз хурсанд бўлиб "сиз ажойиб инсон экансиз", дeса.\n— Эҳ, сиз мани тириклигимда кўрганингизда эди, - дeрмиш\nЎғли отасидан сўрабди:\n— Ада сиз оиламизда кимсиз?\n— Мен - Президентман.\n— Ойинг - давлат.\n— Бувинг - прокуратура.\n— Укам билан мен-чи?\n— Сизлар - халқсизлар.\nОта командировкага кетибди. 1 ҳафтадан сўнг ўғил отасига СМС ёзибди:\n"Ада тез келинг! Давлатга бошқа президент келди. Прокуратура ухлаб ётибди. Халқ ҳавотирда.\nКеча ётоқхонага шовқинга ишлаб кетадиган чироқ ўчиргични ўрнатдик, энди нақд тунги клубни ўзгинаси бўлди.\nБир киши дўкондан кўмир сотиб олса, ўрамни устида қуйидагича ёзиб қўйилган экан:\n"Мазкур кўмирни ёқиш учун 3434 рақамига SMS юборинг".\nБола "Telegram"да ўтириб кун кeчирганини сeзмай қолибди. Бир пайт эшик тақиллабди.\n— Эшик очиқ.\nБир пасдан кeйин, эшик яна тақиллабди.\n— Эшик очиқ, кираверинг дeдим-ку, — дeса.\nАдаси эшикни очиб:\n— Тур-эээ, падаринга лаънат ҳожатхонага кирганинга бeш соат бўлди, чиқсанг кираманми?!\nЭркакшунос олимлардан бири узоқ йиллик илмий тажрибаларидан сўнг, эркакларга қуйидагича таъриф беради:\n— Эркакларни ер шарининг ҳамма ерида учратиш мумкин;\n— Улар сут эмувчилар оиласига мансуб бўлиб, асосан, уйланиш орқали кўпайишади;\n— Ичмаса одамларга деярлик хужум қилмайди;\n— Гўшт, тухум, колбаса, ўпка, жигар, буйрак, калла почани севиб истеъмол қилишади. Баъзан хотинлари пиширган нарсалар билан ҳам озиқланадилар;\n— Феъли ўзгарувчан бўлиб, неча йил умр кўриши хотинига боғлиқ;\n— Энг катта хатоси, хотини борлигидадир;\n— Эркаклар асосан 4 турга бўлинади: семиз, ориқ, узун ва калта.\n— Улар соатига 20-25 км тезликда ҳаракатланадилар. Ичиб олганда эса соатига 50 см тезлик билан юрадилар;\n— 20 ёшгача бўрига, 35 ёшгача йўлбарсга, 40 ёшгача шерга, 50 ёшгача айиққа, ундан кейин эса, мусичага ўхшаб қолишади...\n... Табиатда унинг ягона кушандаси - хотинидир. Хотинини кўрганида ташқи кўринишида қизариш, қалтираш, тил айланмай қолиши, нафас сиқиши ва телефонидаги смсларни ўчиришга уриниш каби салбий ҳолатлар кузатилади.\nШогирд устозидан сўрабди:\n— Устоз бизнинг футболчилар ҳужумда яхши ўйнайдими ё ҳимояда?\nУстоз жавоб бериб:\n— Эҳ бўтам бизнинг футболчилар тўйда зўр ўйнайди, тўйда дебди устоз.


Ким биландир жанжаллашиб қолганингизда, Ҳеч қизиқиб кўрганмисиз жанжаллашаётган инсонингиз нега ўзини унақа тутаётгани ҳақида? Ана энди нимага бунақа бўлаётганини билиб олишингиз мумкин. Албатта унинг учун буржини билишингиз керак бўлади ёки мақолани ўқиб у инсон қайси бурж вакили эканини билиб олишингиз мумкин.\nҚЎЙ — оғир вазиятларда Қўйлар дарҳол ҳаммасига ойдинлик киритиб олишга ҳаракат қилади. Унинг ичидаги гапларини айтиб олишига имкон беринг. Стресс пайтида жазавага тушиши, сизни ёмон кўришидан эмас, балки шунчаки ичидаги аламларини чиқариш йўлидир, бу йўл билан у муаммони тезроқ ҳал қилишга интилади.\nБУЗОҚ — бу бурж вакиллари ҳаммасини муҳокамасиз ҳал қилиш тарафдоридир. Агар Бузоқ ўз норозилиги ҳақида гапирадиган бўлса, билингки, унинг сабри ниҳоясига етай деб қолган. Бирозгина келишмовчиликни меҳр ва эътибор билан эсдан чиқариб юбориши мумкин. Жиддий муаммоларни эса ўтириб ҳал қилиб олиш лозим, лекин бу ишни жуда юмшоқлик билан, сўзларни эҳтиёткор ишлатиб амалга ошириш лозим.\nЭГИЗАКЛАР — бирозгина келишмовчиликлар юзага келиши билан Эгизаклар кетиб қолгиси, қочгиси ёки бирон бир иш билан машғул бўлгиси келади: у дарҳол бошқа нарсага чалғиши даркор. Уйга қайтган Эгизаклар барини буткул унутган бўлади. Агар шундай бўлмаса, тинч йўл билан, мантиққа таяниб ҳал қилмоқ даркор.\nҚИСҚИЧБАҚА — оилавий ишларда бу бурж вакиллари жудаям сезгир ва нозиктаъбдир. Унга яқин инсонларнинг ҳатто ўй-хаёллари ва туйғулари ҳам унинг соғлиғига ўз таъсирини ўтказиши мумкин. Шу боис Қисқичбақа билан худди ёш болага эътибор бергандек авайлаб муносабатда бўлмоқ даркор. Иложи борича, муаммони унинг ўзи ҳали англамай туриб, ҳал этиш керак. Айни дамда сўзлардан фойдаланиш керак эмас, у ақлнинг қатъиий мантиғидан кўра, туйғулар тилини яхшироқ тушунади.\nАРСЛОН — ҳақоратланган ёки хафа бўлган Арслон кетади ва кейин ўзини жуда совуқ ва мағрур тутади. Агар орада келишмовчилик юзага келса, у билан хотиржам, шахсиятига тегмай, ҳақорат қилмай гаплашиш керак. Акс ҳолда, сиз унинг ҳаётидан буткул ўчириласиз.\nПАРИЗОД — бу бурж вакиллари доимо ўзларини пастга уриб юришгани боис ҳам, озгина танқид қаттиқ тегиб кетади. Агар Паризод билан жанжалли вазиятни муҳокама қилиш керак бўлса, сўзларни жуда эҳтиёткорлик билан танланг. Сўзингизнинг биринчи қисмида Паризодни унга бўлган яхши муносабатингизга ишонтиринг ва шундан кейингина ўз норозилигингиз сабабини тушунтиринг.\nТАРОЗИ — агар Тарозиларни хафа қилиб қўйган бўлсангиз, ярашишнинг энг яхши йўли, бу ширинликлар ва гуллардир. Энди уларни ресторанга олиб боринг, кейин эса совғаларга тўла уйингизга олиб келинг. Унга хаёлингизга келган барча серҳиссиёт сўзларни айтинг. Бундан Тарозининг кўнгли эриб тушади.\nЧАЁН — ўзлари тушунмаган ҳолда кўпинча оилавий жанжалларни бошлаб юришади. Уларга жанжалли вазиятларни юзага келтириш жуда ёқади. Шу боис бу бурж вакиллари билан яшаш осон эмас, муносабатларни ойдинлаштириш эса бефойда. Оилада Чаён билан муносабатларни яхшилашнинг энг яхши йўли, бу ундаги қувватни бошқа бирон ерга сарфлашдир, масалан, бирон экстремал спорт тури билан шуғулланиши мумкин.\nЎҚОТАР — хафа бўлган Ўқотар зулмкор бўлиши мумкин, лекин бу узоққа чўзилмайди. Унга олдинги айбларини эслатмаганингиз маъқул: чунки улар учун ўтмиш бу — ўтмиш. Ўқотар билан яшаш қийин эмас. Шунчаки унинг ишлари билан қизиқиб, ўз юмушларингиз ҳақида берилиб сўзлаб беринг.\nТОҒ ЭЧКИСИ — бу бурж вакиллари оиладаги келишмовчиликларни кўнгилга жуда яқин олиб, миясида ярашишнинг минг бир йўлини синаб кўришади. Бироқ айни дамда улар жуда бамайлихотир ва бефарқ кўринишади. Тоғ эчкиси билан оилавий муаммоларни унинг иштирокчиси эмас, балки кузатувчи сифатида ҳал этиб, ҳаммасига хотиржам жавоб беринг.\nҚОВҒА — жанжалли вазиятларда бу бурж вакиллари ўзини ҳар хил тутади: баъзида улар ўз ичига кўмилишса, баъзан очиқ мулоқотни талаб этишади, айни дамда уларнинг кесатиқлари жон-жонингиздан ўтиб кетади. Яхшиси, бироз вақт кутинг ва унинг ҳазил қилишга мойил пайтида юрагингизда тугун бўлган муаммони айтинг. Айни дамда муаммони дўстона суҳбатлашиш билан ҳал қилишга интилинг.\nБАЛИҚ — гарчи Балиқлар жуда сезгир ва нозиктаъб бўлишса-да, маиший муаммолардан қочиш йўлини билишади, яъни, улар ўз ички дунёларига кўмилиб олишади. Балиқни хафа қилиш осон, лекин муносабатларни қайта тиклаш ҳам қийин эмас. Худди Қисқичбақалардек улар ҳам меҳрли нигоҳ ва силаб-сийпалашла рга бефарқ қарай олишмайди. У ёнидаги одам хотиржам бўлса, ўзини хотиржам сезади.\n10:18 Мунажжим: Муаммога қандай қарайсиз?\n15:54 Мунажжим: Муаммога қандай қарайсиз?\n01:28 Мунажжимлар нима дейди? Ким “минғир-минғир”, ким сабрли?


Сергей Юран: «Ўруновнинг ёши кичрайтирилганини ўзбекистонлик танишларим айтишган»\n«СКА-Хабаровск» бош мураббийи Сергей Юран «Спартак» яримҳимоячиси Остон Ўрунов ҳақидаги сўзларига изоҳ берди.\nЭслатиб ўтамиз, аввалроқ Юран «Матч Премьер» эфирида ўзбекистонлик футболчининг ёши кичрайтирилгани, у аслида 4-5 ёш катта бўлиши мумкинлигини айтганди.\n«Бу бир нотаниш одамнинг гапи эмас. Ўзбекистонда танишларим, мураббийлар бор. Биз гаплашиб турамиз. Улар, эҳтимол, кўпроқ нарсани билишади. Шу билан бирга таъкидлашим керакки, мен аниқ бир рақам келтирмадим – у 5 ёки 10 ёш катта. Футбол оламида шундай гаплар бор. Аммо 100 фоиз дея олмайман.\nШунчаки у «Спартак»ка ўтганида, менга қўнғироқ қилиб, «Эшит, у 19 ёшда эмас. Бу Ўзбекистонга маълум», – деб айтишган. Мен аниқлик киритдим: «Нима, ёши каттами?». Улар «Ҳа, бироз каттароқ» дейишди.\nУмуман олганда, одамлар ушбу трансфердан ҳайрон бўлишди. Нега у учун 2 млн евро тўлашганини тушунмаяпман. «Спартак» мактабида 19 ёшли тарбияланувчилар йўқми? Ўрунов – яхши футболчи, аммо «Спартак» даражасида эмаслиги аниқ», – дея Юраннинг сўзларини келтиради Sport24.\nРасмий маълумотларга кўра, Остон Ўрунов 2000 йилнинг 19 декабрь куни туғилган. 19 ёшли футболчи «Спартак»ка ўтгунга қадар Ўзбекистон ўсмирлар, ёшлар, миллий жамоалари ҳамда «Навбаҳор», «Локомотив» ва «Уфа» клубларида тўп сурган.\nОстон Ўрунов Сергей Юран\nРПЛ. «Спартак» Москвада «Рубин»га мағлуб бўлди


Давлат фуқаролик хизмати давлат хизматининг бир тури сифатида - Zamin.uz\nСўнгги йилларда мамлакатимизда давлат хизмати фаолияти самарадорлигини оширишга қаратилган кенг кўламли ислоҳотлар амалга оширилмоқда. Жумладан, Ўзбекистон Республикаси Президентининг 2019 йил 3 октябрдаги “Ўзбекистон Республикасида кадрлар сиёсати ва давлат фуқаролик хизмати тизимини тубдан такомиллаштириш чора-тадбирлари тўғрисида”ги ПФ–5843-сонли Фармони ҳамда Ўзбекистон Республикаси Президентининг 2019 йил 3 октябрдаги “Ўзбекистон Республикаси Президенти ҳузуридаги давлат хизматини ривожлантириш агентлиги фаолиятини ташкил этиш чора-тадбирлари тўғрисида”ги ПҚ–4472-сонли Қарорининг қабул қилиниши давлат фуқаролик хизматини ташкил этишнинг ташкилий-ҳуқуқий асосларини белгилаб берди.\nЎзбекистон Республикасида кадрлар сиёсатини ва давлат фуқаролик хизмати тизимини тубдан такомиллаштиришга оид биринчи навбатдаги чора-тадбирлар дастурида Ўзбекистон Республикасининг “Давлат фуқаролик хизмати тўғрисида”ги Қонуни лойиҳасини хорижий экспертларнинг тавсиялари ва кенг жамоатчилик фикрини инобатга олган ҳолда такомиллаштириш орқали Ўзбекистон Республикасида давлат фуқаролик хизматининг асосий тушунчалари, регламентлари ва кафолатларини қонун билан мустаҳкамлаш вазифаси қўйилди. Шу асосда Ўзбекистон Республикасининг «Давлат фуқаролик хизмати тўғрисида»ги Қонуни лойиҳаси ишлаб чиқилди ва жамоатчилик муҳокамасига қўйилди.\nҲаммамизга маълумки, узоқ йиллардан бери “Давлат хизмати тўғрисида”ги қонунни қабул қилиш долзарб масала бўлиб келаётган эди. Давлат хизматининг умумий жиҳатларини, асосларини, унинг турларини, ташкилий-ҳуқуқий механизмини, уни ўташ тартибини, шунингдек давлат хизматчисининг ҳуқуқий мақомини белгилаб берувчи ягона қонуннинг йўқлиги кўп муаммолар келтириб чиқараётган эди.\nДавлатнинг тараққий этиши энг, аввало давлат хизматини тўғри ташкил этишга, боғлиқдир. Давлат органларининг самарали фаолият олиб бориши кўп жиҳатдан бу қонуннинг қабул қилинишини тақозо этади. Ҳуқуқшунос олим Е.В.Охотский айтганидек, “Давлат хизматчилари, уларнинг интилиши ва қизиқишлари қандай бўлса, давлат ҳам шундай тараққий этади”.\nМазкур қонун лойиҳаси бир неча марта қайта ишлаб чиқилди, лекин айрим сабабларга кўра қабул қилинмади. Шунингдек, “Давлат хизмати тўғрисида”ги қонун лойиҳасини ишлаб чиқиш ва қабул қилиш 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида ва Ўзбекистон Республикасида Маъмурий ислоҳотлар концепциясида назарда тутилган эди.\nМазкур қонуннинг “Давлат фуқарлик хизмати тўғрисида”ги қонунга қандай боғлиқлиги бор деган савол туғилади. Ёки қонун лойиҳасининг номи шундай таҳрирда ўзгартирилдими? Давлат хизмати билан давлат фуқаролик хизматини форқи борми? Чунки республикамиз қонунчилик ҳужжатларида асосан давлат хизмати атамаси қўлланиб келинган, лекин давлат хизмати ва давлат хизматчиси тушунчаси ҳеч бир қонунчилик ҳужжатида келтирилмаган. Фақат назарий асослари ҳуқуқшунос олимлар томонидан келтириб ўтилган эди. Давлат хизмати тушунчасига кўпчилик олимлар турлича таъриф беришган.\nЖумладан, ҳуқуқшунос олим Б.М.Лазерев “Давлат хизмати – давлатга хизмат қилиш, яъни унинг талаби билан маълум бир пул мукофоти эвазига давлат органида давлат олдида турган вазифа ва функцияларни амалга ошириш бўйича бўладиган фаолиятдир”, деб таъриф берган.\nҲуқуқшунос олим О.Т.Хусанов бу ҳақда шундай ёзади, давлат хизмати вакиллик, ижроия, суд ҳокимияти органларининг бошқарувидаги ва бошқа давлат органларидаги давлат номидан унинг вазифаларини бажарувчи хизматлардан иборат.\nХорижий давлатлар қонунчилигида давлат хизмати тушунчаси дерли бир-бирига яқин, яъни давлат хизмати деганда профессионал асосда давлат органларининг вақолатларини ижро этишни таъминлашга қаратилган фаолият деб белгиланган. Ҳорижий мамлакатлар қонунчилигини ҳамда ҳуқуқшунос олимларнинг илмий ишларини таҳлил қилиш шуни кўрсатадики давлат фуқаролик хизмати давлат хизматининг тизимига кириб, унинг бир тури ҳисобланади.\nЖумладан, Арманистон Республикасининг қонунчилигида давлат хизмати тизими фуқаролик хизмати, суд, дипломатик хизмат, мудофаа бўйича махсус хизмат, миллий хавфсизлик, полиция, солиқ, божхона хизмати ва бир қатор давлат хизмати турларидан иборат. Кирғизистон Республикаси давлат хизмати тизимига эса давлат фуқаролик хизмати, ҳарбий, ҳуқуқни муҳофаза қилиш ва дипломатик хизмат турларини ўз ичига олади. Россия давлат хизматининг тизими давлат фуқаролик, ҳарбий ва ҳуқуқни муҳофаза қилиш хизмати каби турлардан иборат. Германия Федератив Республикасида давлат фуқаролик хизмати оммавий хизмат деб юритилади.\nДавлат хизматининг бундай турларга бўлиниши ҳар бир давлатнинг қонунчилигида махсус қонунлар билан тартибга солинадиган давлат хизмати турлари мавжудлигини билдиради. Бизнинг мамлакатимиз қонунчилигида ҳам ҳарбий хизмат, ҳуқуқни муҳофаза қилиш хизматлари, солиқ, божхона хизмати ва бошқа бир затор давлат хизматининг турлари алоҳида қонунчилик ҳужжатлари билан тартибга солинган, аммо давлат фуқаролик хизмати ва уни ташкил этиш механизмини тартибга солувчи қонунчилик ҳужжати мавжуд эмас эди.\nАйрим давлатларда давлат фуқаролик хизматига оид муносабатлар шу давлатнинг Давлат хизмати тўғрисидаги қонуни билан ёки алоҳида Давлат фуқаролик хизмати тўғрисидаги ёхуд Оммавий хизмат тўғрисидаги қонунлар билан тартибга солинган ҳамда давлат фуқаролик хизмати давлат хизматининг тури эканлиги белгиланган. Шунингдек, президент, бош вазир, губернаторларнинг, судьяларнинг ҳамда давлат сиёсий мансабларини эгалловчи бошқа шахсларнинг фаолияти давлат фуқаролик хизмати ҳисобланмаслиги таъкидлаб ўтилган.\n“Давлат фуқаролик хизмати тўғрисида”ги қонун лойиҳасида ҳам қонуннинг қўлланилиш соҳаси белгиланиб, қайси соҳаларга татбиқ қилинмаслиги ҳам кўрсатиб ўтилган: мазкур қонун Ўзбекистон Республикаси Президенти, Ўзбекистон Республикаси Қонунчилик палатаси депутатлари ва Олий Мажлис Сенати аъзолари, Ўзбекистон Республикаси Марказий сайлов комиссияси, Ўзбекистон Республикаси Олий Мажлисининг Инсон ҳуқуқлари бўйича вакили (омбудсман), Қорақалпоғистон Республикаси Жўқорғи Кенгеси ва давлат ҳокимияти вакиллик органлари депутатлари ҳамда судьялардан ташқари барча Ўзбекистон Республикаси давлат фуқаролик хизматчиларига татбиқ этилади.\nҲуқуқни муҳофаза қилувчи, мудофаа, давлат хавфсизлиги органларида, дипломатик, божхона, солиқ ва қутқарув хизматида хизмат ўтаётган давлат хизматчиларининг ҳуқуқий мақоми алоҳида қонун ҳужжатлари билан тартибга солинади, деб белгилаб қўйилган. Ўзбекистон Республикаси Қуролли Кучларидаги ҳарбий хизмат ва ҳуқуқни муҳофаза қилувчи органлардаги хизмат давлатнинг махсус хизмати ҳисобланади ва алоҳида қонун ҳужжатлари билан тартибга солинади\nДарҳақиқат, юқорида келтириб ўтилган соҳалардаги давлат хизматини тартибга олсувчи алоҳида қонунлар мавжуд. Масалан, Ички ишлар органлари тўғрисидагин қонун, Давлат хавфсизлик хизмати тўғрисидгаи қонун, Мудофаа тўғрисидаги қонун, Умумий ҳарбий мажбурият ҳарби хизмат тўғрисидаги қонун, Давлат солиқ хизмати Давлат божхона хизмати тўғрисидаги қонун ва бошқа шу каби махсус қонунлар билан тартибга солинади.\nШунингдек, қонун лойиҳаси давлат фуқаролик хизмати лавозимларининг давлат реестрига киритилган лавозимларда амалга оширувчи Ўзбекистон Республикасининг фуқароси давлат фуқаролик хизматчиси ҳисобланиши белгиланган. Давлат фуқаролик хизматининг Давлат лавозимлари реестри, яъни давлат органлари ва ташкилотларидаги иерархик тарзда ташкил қилинган давлат лавозимларининг рўйхати Ўзбекистон Республикаси Президенти томонидан тасдиқланади. Энди ким давлат фуқаролик хизматчиси ва унинг ҳуқуқий мақоми, ижтимоий кафолатлари, унинг фаолиятини баҳолаш қандай аниқланади деган баҳс-мунозарага асос қолмайди.\nҚонун лойиҳаси 11 та боб ва 75 та моддадан иборат бўлиб,\n- Қонунни қўлланилиш соҳаси ва мақсади;\n- давлат фуқаролик хизматининг асосий принциплари;\n- Ўзбекистон Республикаси Президенти ва Вазирлар Маҳкамасининг давлат фуқаролик хизмати соҳасидаги ваколатлари;\n- давлат фуқаролик хизматчисининг ҳуқуқий ҳолати (мақоми) (давлат фуқаролик хизматини ўташ билан боғлиқ ҳуқуқ, мажбурият ва чекловлари);\n- давлат фуқаролик хизмати соҳасида коррупциянинг олдини олиш чора-тадбирлари (манфаатлар тўқнашуви, даромадлари, мол-мулки ва кўп миқдордаги харажатларини декларация қилиш);\n- миллий кадрлар захираси; давлат фуқаролик хизматига кириш, ўташ ва уни тугатиш тартиби;\n- давлат лавозимларининг гуруҳ ва категориялари;\n- давлат фуқаролик хизматчиларининг малака ва мартаба даражалари;\n- давлат фуқаролик хизматчиларининг касбий ривожланиши;\n- фаолият самарадорлигини баҳолаш тизими (KPI);\n- давлат фуқаролик хизматчиларини меҳнатига ҳақ тўлаш, пенсия таъминоти ва ижтимоий ҳимояси;\n- давлат фуқаролик хизматчиларининг жавобгарлиги каби муносабатларн тартибга солиши белгиланган.\nКўпчилик ижтимоий тармоқда мазкур қонуннинг қабул қилиниши давлат хизматчиларини мол-мулки ва кўп миқдордаги харажатларини декларация қилиш учунгина аҳамиятли деб ҳисоблашмоқда. Ваҳоланки, декларация қилиш коррупциявий омилларни бартараф этиш ва уларга қарши курашиш мақсадида амалга оширилиб, мазкур тартиб фақат давлат фукаролик хизматчиларига нисбатан эмас, балки барча турдаги давлат хизматчиларига нисабатан татбиқ этилиши керак.\nМазкур қонун билан фақат Давлат фуқаролик хизматчилари ва улар оила аъзоларининг даромадлари, мол-мулки ва кўп миқдордаги харажатларини декларация қилиш тартибга солинади. Бошқа давлат хизматчиларининг ва улар оила аъзоларининг даромадлари, мол-мулки ва кўп миқдордаги харажатларини декларация қилиш тартиби махсус қонунларда ҳам белгиланиши мақсадга мувофиқ бўлар эди.\nЮқоридагилардан кўриниб турибдики, давлат хизматининг асосий тури бўлган давлат фуқаролик хизматининг ташкилий-ҳуқуқий асосларини, унинг механизмини белгилаб берувчи қонуннинг қабул қилиниши давлатимизнинг ривожланишида, давлат хизматини самарали фаолият юритишида жуда ҳам муҳим аҳамиятга эга ҳамда мазкур соҳадаги мавжуд муаммо ва баҳс-мунозааларни бартараф этишга хизмат қилади.\nТДЮУ, Давлат ҳуқуқи ва бошқаруви\nкафедрасининг катта ўқитувчиси\nСурия чегарасида яна бир хавфли террорчи кўлга олинди\n“Навбаҳор” йиғинига яна икки нафар легионер қўшилади


Жамият 15:26 / 29.01.2020 13177\nНоқонуний ҳукм ортидан кўрилган мулкий зарар\nАлибек Аманов «Микрокредитбанк» акциядорлик тижорат банкининг Манғит филиали бошқарувчиси лавозимида ишлаб келарди. У уч йил олдин ишининг орқасидан жиноий жавобгарликка тортилади. У жиноят ишлари бўйича Амударё туман суднинг 2017 йил 17 февралдаги ҳукми билан Жиноят кодексининг 167-моддаси (Ўзлаштириш ёки растрата йўли билан талон-торож қилиш), 209-моддаси (Мансаб сохтакорлиги), 205-моддаси (Ҳокимият ёки мансаб ваколатини суиистеъмол қилиш) ва 243-моддаси (Жиноий фаолиятдан олинган даромадларни легаллаштириш) билан айбли деб топилади ҳамда тегишли жазо тайинланади.\nОқибатда Амановнинг отаси раҳбарлигидаги «Аманов Жамшидбек» деҳқон хўжалиги балансида бўлган, 2015 йилда ишлаб чиқарилган «Кобальт» русумли автотранспорт воситаси давлат фойдасига ўтказилади.\nАманов томонидан ҳукмдан норози бўлиб киритилган шикоят Қорақалпоғистон Республикаси Жиноят ишлари бўйича суди кассация инстанциясининг 2017 йил 14 сентябрдаги ажрими билан ўзгаришсиз қолдирилади.\nА.Аманов суд ҳукми ноқонуний эканлигига шубҳа қилмаган ҳолда ҳақиқат учун курашни давом эттиради. Олий суднинг 2018 йил 6 декабрдаги ажрими билан кассация инстанциясининг 2017 йил 14 сентябрдаги ажрими бекор қилинади. Жиноят ишини кўришда Ўзбекистон Республикаси ЖПКнг қатор моддалари, Олий суди Пленуми қарорларининг қатор бандлари қўпол равишда бузилгани боис олдин чиқарилган ажрим қонуний ва асосли эмаслиги кўрсатилиб, янгидан кассация инстанциясида кўриш учун юборилади.\nИш Қорақалпоғистон Республикаси Жиноят ишлари бўйича суди кассация инстанциясида янгидан, бошқа судьялар таркибида қайта кўриб чиқилади. Шу суднинг 2019 йил 6 мартдаги (лекин ажримдаги кўрсатилган сана «2017 йил 6 март» деб хато ёзилган – таҳр.) ажрими билан суд ҳукмининг айрим қисмлари ноқонуний бўлгани эътироф этилади.\nЖумладан, Алибек Амановнинг ЖК 167-моддаси 2-қисмининг «а,в,г» бандларидаги айби ЖКнинг 205-моддаси 1-қисмига қайта квалификация қилинади. Унинг айбидан ноқонуний қўйилган ЖКнинг 243-моддаси, яъни жиноий фаолиятдан олинган даромадларни легаллаштиришда ифодаланган қисми чиқариб ташланади.\nСуд масалани унинг фойдасига ҳал этган бўлса-да, А.Аманов бу ажримдан ҳам норози. Чунки, суд тадбиркор мулки бўлган «Кобальт» автомашинасини қайтариш эмас, балки бунинг ўрнига ҳукм чиққан вақтдаги, яъни 3 йил аввалги баҳосида пул маблағи берилишини лозим топган.\nМазкур ажримни адолатли дейиш мумкинми? Шу ҳақида мулоҳаза юритиб кўрамиз.\nЖиноят-процессуал кодексида шундай қоида бор: суднинг ҳукми қонуний, асосли ва адолатли бўлиши шарт. Қонун қоғозда ёзилган гаплар билан ўлчанади, адолат эса инсоф, виждон, инсонпарварлик, иймон билан ўлчанади. Қонунда ҳужжатдаги ёзувларга, адолатда эса айни пайтдаги реал шароит, ҳолат ва вазиятга қаралади.\nЭътибор қаратинг, бу ҳикоядаги «Кобальт» машинаси 2017 йилда 35,1 млн. сўмга баҳоланган бўлиши мумкин. Айнан шундай машиналарнинг бугунги кундаги бозор баҳоси эса суд тадбиркор номига қайтараётган суммадан икки ёки уч баробар кўплиги ҳеч кимга сир эмас. Келинг, шу ерда сўзимизни асослашга уриниб кўрамиз: olx.uz ва avtoelon.uz электрон савдо майдончаларида, худди шу тадбиркорникидек «Кобальт» русумли, 2015 йилда ишлаб чиқарилган «2-позиция евро» сериядаги автомашинанинг бугунги кундаги баҳоси 76 млн сўмдан (8000 доллар) 100 млн сўмгача (10500 доллар) бўлмоқда. Амановга эса у содир этмаган жинояти учун бир вақтлар олиб қўйилган автомашинасининг бугунги кундаги реал баҳосининг ярмидан ҳам камроқ бўлган пулни қайтаришмоқчи. Бу адолатданми?!\nМулк қайтишга тайёр, лекин «документ чатоқ»\nЖиноят-процессуал кодексининг 303-моддаси иккинчи қисмида қисман реабилитация этиш айбланувчига ёки маҳкумга етказилган мулкий зиённинг асоссиз қисми қопланишига ва маънавий зиён оқибатларининг асоссиз қисми бартараф қилинишига сабаб бўлади, деб белгилаб қўйилган.\nМазкур кодекснинг 304-моддаси биринчи қисми 3-бандига кўра, суднинг ҳукмига асосан мусодара қилинган ёхуд давлат фойдасига ўтказилган ашёлар ёхуд бошқа мол-мулкнинг қиймати қопланиши лозим.\nМасаланинг энг аҳамиятли жиҳати ҳам шундаки, ноқонуний ҳукм билан Амановнинг отаси, тадбиркор А.Амановдан тортиб олинган мулк Вазирлар Маҳкамасининг 2017 йил 2 августдаги 841-Ф-сонли фармойиши билан МИБ ихтиёрига ўтказилган. Шу фармойишнинг 3-бандида борди-ю, суд қарори автотранспорт воситасини қайтаришни назарда тутадиган тарзда ўзгарса ёки бекор бўлса ушбу мулк ёки унинг қиймати эгасига қайтарилиши лозимлиги кўрсатилган. Бугунги кунда ушбу автомашина аукционларда сотиб юборилгани йўқ, балки у МИБ ихтиёрида қолмоқда. Бироқ, суд ажримида айнан «Кобальт» эмас, балки унинг ўрнига пул қайтарилиши белгилангани тадбиркорнинг ва Амановнинг бузилган ҳуқуқлари тўла тикланишига халал бермоқда.\n«Давлат даромадига ўтказиладиган мол-мулкни олиб қўйиш, сотиш ёки йўқ қилиб ташлаш тартиби тўғрисида»ги низом (№ВМҚ-200, 15.07.2009 й.)нинг 58-бандида «мол-мулк ҳали сотилмаган, йўқ қилиб ташланмаган ёки қайта ишлашга топширилмаган бўлса, уни қайтариш ваколатли орган ёки давлат ижрочиси томонидан, мол-мулкни қайтариш тўғрисидаги ариза берилган кундан бошлаб ўн кун муддатда амалга оширилади», дейилган.\nКўриб турганимиздек, тадбиркорнинг «Кобальт»ини қайтариб бериш учун қонунларда хеч қандай чеклов йўқ. Аксинча, масъул идоралар керак бўлса ундан узр сўраб, ноқонуний айбланиши ва мулки тортиб олиниши ортидан кўрилган барча моддий ва маънавий зарарларни қоплаш чораларини кўриш керак, назаримизда. Ёки давлат идоралари шу беш йиллик эскирган машина, таъбир жоиз бўлса – бировнинг ҳақига қараб қолганми?\nУшбу ҳолатга Олий суд ўзининг муносиб баҳосини беришига умид билдириб қоламиз.


Абу Бакр розияллоҳу анҳу: исми, насаби, куня ва лақаби\nBy Муҳаммад Ҳабибуллоҳ on 07/31/2015 АБУ БАКР ТАРИХ ХУЛАФОИ РОШИДИНЛАР\nИсми Абдуллоҳ ибн Усмон ибн Омир ибн Амр ибн Каъб ибн Саъд ибн Тайм ибн Мурра ибн Каъб ибн Луай ибн Ғолиб Қураший Таймий. Насаби олтинчи бобоси Мурра ибн Каъбда расулуллоҳ соллаллоҳу алайҳи ва салламнинг насаблари билан туташади. Куняси Абу Бакр. Бакр ёш туя дегани. Лекин араблар Бакр деб исм қўйишади ва катта бир қабиланинг отасининг исми ҳам Бакр эди.\nАбу Бакр розияллоҳу анҳунинг бир қанча лақаблари бор бўлиб, барчаси унинг обрў-эътиборли эканига далолат қилади. Жумладан:\nАбу Бакрга бу лақабни пайғамбаримиз соллаллоҳу алайҳи ва саллам қўйганлар, унга: “Сен Атиқуллоҳсан (Аллоҳ сени дўзахдан озод қилган)” – деганлар. Шундан кейин Атиқ (Озод) лақабини олган. Ойша онамиз шундай ривоят қиладилар: “Бир куни Абу Бакр расулуллоҳ соллаллоҳу алайҳи ва салламнинг ҳузурларига кирди. Шунда расулуллоҳ соллаллоҳу алайҳи ва саллам унга: “Хурсанд бўлгин, сен Атиқуллоҳсан” – дедилар. Шундан кейин Атиқ деган ном олди”. Тарихчилар Абу Бакр нимага бу лақабни олгани ҳақида бир қанча сабабларни айтишган: юзи чиройли бўлгани учун Атиқ (Истарали) дейилган, эзгу ишларда ҳаммадан ўзгани учун Атиқ (Ўзган) дейилган деган гаплар ҳам бор. Яна бошқа фикрга кўра, Абу Бакрнинг онаси туққан болалар яшамасдан вафот этаверган. Абу Бакрни туққанидан кейин уни каъбага қаратиб: “Аллоҳим! Буни сен ўлимдан озод қилгансан! Уни менга совға қил! ” – деган. Бу сўзлар орасини мувофиқлаштириш мумкин. Чунки Абу Бакр розияллоҳу анҳу истарали, насабдор, эзгуликда ҳаммадан ўзган ва пайғамбаримизнинг унга берган башорати билан Аллоҳ уни дўзахдан озод қилган киши эди.\nСиддиқ (Ўта ростгўй, ўта ишонувчи):\nАбу Бакрга бу лақабни ҳам пайғамбаримиз соллаллоҳу алайҳи ва саллам қўйганлар. Анас розияллоҳу анҳу шундай ривоят қилади: “Пайғамбаримиз, Абу Бакр, Умар ва Усмон биргаликда Уҳуд тоғига чиқдилар. Шунда Уҳуд қимирлаган эди, расулуллоҳ соллаллоҳу алайҳи ва саллам унга: “Жим тур эй Уҳуд! Сенинг устингда пайғамбар, Сиддиқ ҳамда икки шаҳид ўтирибди” – дедилар.\nПайғамбаримизни ҳар доим тасдиқлагани учун ҳам Сиддиқ номини олган. Бу ҳақда Ойша онамиз ривоят қилиб шундай дейди: “Расулуллоҳ соллаллоҳу алайҳи ва саллам Масжиди Ақсога сайр қилдирилганларида ҳамма шу гапни гапира бошлади. Расулуллоҳга иймон келтириб, тасдиқлаган баъзи кимсалар муртад бўлиб кетишди. Баъзи одамлар Абу Бакр розияллоҳу анҳунинг олдига келиб:\n– Дўстинг ҳақида энди нима дейсан?! У бир кечада Байтулмақдисга бориб келдим демоқда.\n– Шунақа дедими?\n– Агар айтган бўлса, тўғри айтибди.\n– Бир кечада Байтулмақдисга бориб, тонг отишидан олдин қайтиб келганини ҳам тасдиқлайсанми?!\n– Ҳа, мен ундандан ҳам қийинини тасдиқлайман. Мен у кишига эртаю кеч осмондан ваҳий келишини тасдиқлайманку, ахир.\nШундан кейин Абу Бакр розияллоҳу анҳу Сиддиқ номини олди.\nБутун уммат Абу Бакр розияллоҳу анҳуни Сиддиқ деб номлашга иттифоқ қилишган. Чунки у биринчилардан бўлиб расулуллоҳ соллаллоҳу алайҳи ва салламни тасдиқлаган ва доим рост гапирган ва у тарафидан ҳеч ҳам ножўя ишлар содир бўлмаган.\nУни Аллоҳ таоло Қуръони Каримда шу лақаб билан атаган:\n“Агар сизлар унга (яъни, пайғамбарга) ёрдам қилмасангиз (Аллоҳнинг Ўзи унга ёрдам қилур). Уни кофирлар икки кишининг бири бўлган ҳолида (яъни, бир ҳамроҳи билан Маккадан) ҳайдаб чиқарганларида, унга Аллоҳ ёрдам берди-ку. Ўшанда икковлон ғорда бўлган пайтларида ҳамроҳига: “Ғамгин бўлма, шубҳасиз, Аллоҳ биз билан биргадир”, дер экан, Аллоҳ унинг устига хотиржамлик туширди ва уни сизлар кўрмаган лашкарлар (яъни, фаришталар) билан қўллаб-қувватлади ҳамда кофир бўлган кимсаларнинг сўзларини тубан қилиб қўйди, Аллоҳнинг сўзигина юксак сўздир. Аллоҳ қудратли, ҳикматлидир” (Тавба 40) .\nУламолар бу оятдаги “ҳамроҳ”дан мурод Абу Бакр розияллоҳу анҳу эканига иттифоқ қилишган. Анас розияллоҳу анҳу ривоят қилишича, Абу Бакр розияллоҳу анҳу унга шундай деб айтиб берган: “Мен пайғамбаримиз соллаллоҳу алайҳи ва салламга ғорда беркиниб турганимизда: “Агар уларнинг бирортаси оёғининг остига эгилиб қараса, бизни кўрадику” – дедим. Шунда пайғамбаримиз соллаллоҳу алайҳи ва саллам: “Эй Абу Бакр! Нима деб ўйлайсан, учинчиси Аллоҳ бўлган икки кишининг ҳоли не кечаркан?” – дедилар”.\nИбн Ҳажар роҳимаҳуллоҳ шундай деганлар: ““Агар сизлар унга (яъни, пайғамбарга) ёрдам қилмасангиз (Аллоҳнинг Ўзи унга ёрдам қилур). Уни кофирлар икки кишининг бири бўлган ҳолида (яъни, бир ҳамроҳи билан Маккадан) ҳайдаб чиқарганларида, унга Аллоҳ ёрдам берди-ку. Ўшанда икковлон ғорда бўлган пайтларида ҳамроҳига: “Ғамгин бўлма, шубҳасиз, Аллоҳ биз билан биргадир”, дер экан, Аллоҳ унинг устига хотиржамлик туширди” оятидаги “ҳамроҳ” сўзидан Абу Бакр розияллоҳу анҳу назарда тутилганлида ҳеч қандай шубҳа йўқ. Абу Бакр розияллоҳу анҳу ғорда расулуллоҳ соллаллоҳу алайҳи ва саллам билан бирга бўлгани тўғрисида жуда ҳам кўп ва машҳур ҳадислар бор. Бундай мақтовга сазовор ишга Абу Бакрдан бошқа ҳеч ким эриша олмаган.\nАбу Бакр розияллоҳу анҳуга бу лақабни ҳам Аллоҳ таоло қуйидаги оятда қўйган:\n“Тақводор эса у(дўзах)дан йироқ қилинур” (Лайл 17).\nБу оятнинг шарҳи Абу Бакр розияллоҳу анҳу озод қилган, Аллоҳ йўлида азобланганлар ҳақидаги мавзуда келади.\nАбу Бакр розияллоҳу анҳунинг Аввоҳ деган лақаби ҳам бўлиб, бу лақаб Аллоҳдан қўрқишга далолат қилади. Иброҳин Нахаий: “Абу Бакр розияллоҳу анҳу меҳрибон ва раҳмдил бўлгани учун Аввоҳ дейилар эди” – деган.\nAvvalgi maqolaНамознинг таърифи ва ҳукми\nKeyingi maqola Фейсбук ва ёшлар


Президент Ўзбекистон ёшларига байрам табриги йўллади | KITAB.UZ\nБарчангизни юртимиз ҳаётидаги қутлуғ байрам – Ёшлар куни билан самимий табриклаб, ўзимнинг чуқур меҳрим ва эзгу тилакларимни билдиришдан ғоят мамнунман.\nБугунги кунда мамлакатимизда янги Ўзбекистонни барпо этишга қаратилган ижтимоий-сиёсий, иқтисодий ислоҳотларни амалга оширишда азму шижоатли ёшларимизнинг ўрни ва таъсири тобора ортиб бораётгани ҳаммамизни қувонтиради.\nҲаётимизнинг барча соҳа ва тармоқларида, Ватан ҳимоясидек шарафли вазифани адо этишда миллионлаб ёшларимиз садоқат ва фидойилик билан хизмат қилмоқда. Сиёсий савияси етук, мустаҳкам фуқаролик позициясига эга юзлаб йигит-қизлар парламентимиз ва халқ депутатлари маҳаллий кенгашларининг аъзоси сифатида давлат ва хўжалик бошқаруви органлари ҳамда маҳаллий ҳокимият идораларида раҳбарлик лавозимларида фаолият кўрсатмоқда.\nРеспубликамизда самарали ишлаётган 227 мингга яқин ёш тадбиркор ва фермерлар, моҳир ҳунармандлар иқтисодиётимиз тараққиётига муносиб ҳисса қўшмоқда. Юртимизда уларни ҳар томонлама қўллаб-қувватлаш учун зарур шароитлар яратилмоқда.\nБу ҳақда гапирганда, биргина “Ёшлар – келажагимиз” дастури доирасида ёш авлод вакилларининг 7 минг 775 та бизнес лойиҳасига 1 триллион 635 миллиард сўмдан зиёд имтиёзли кредит маблағлари ажратилиб, шу асосда 40 мингга яқин янги иш ўрни ташкил этилганини қайд этиш лозим.\nАна шундай эътибор ва ғамхўрлик туфайли ҳудудларда 27 та “Ёш тадбиркорлар” коворкинг-марказлари ҳамда 157 та “Ёшлар меҳнат гузари” фойдаланишга топширилди. Ушбу мажмуаларда 2 минг 200 нафардан ортиқ ўғил-қизларимиз ўз тадбиркорлик фаолиятини бошлагани эътиборлидир.\nШу билан бирга, “Ҳар бир ёшга – бир гектар” лойиҳаси бўйича барча ҳудудларимизда 65 мингга яқин ёш деҳқонларга 54 минг\n232 гектардан зиёд ер ажратилди.\nАна шундай муҳим чора-тадбирлар туфайли сўнгги уч йилда 560 минг 200 нафарга яқин ёш фуқаро иш билан таъминланди.\nБу йил коронавирус пандемияси ҳамда Бухоро ва Сирдарё вилоятларида рўй берган офатлар бутун эл-юртимиз қатори ёшларимиз иродасини ҳам синовдан ўтказди. Ана шундай оғир вазиятларда минг-минглаб ўғил-қизларимиз чинакам мардлик ва жасорат кўрсатиб, барча тенгдошларига ўрнак бўлдилар.\nХусусан, мамлакатимизда ташкил этилган “Саховат ва кўмак” умумхалқ ҳаракатининг асосий иштирокчилари ҳам ёшларимиз экани, Ҳаракат доирасида Ўзбекистон ёшлар иттифоқининг 4 минг 500 нафар аъзоси кўнгилли сифатида фаол иш олиб бораётгани таҳсинга лойиқдир.\nСардоба сув омборидаги тошқиндан талофат кўрганларга ёрдам ва кўмак кўрсатиш мақсадида Ёшлар иттифоқининг хайрия карвони ташкил этилиб, аҳолига кийим-кечак, санитария воситалари, озиқ-овқат маҳсулотлари, шунингдек, катта миқдордаги ўқув қуроллари ва спорт анжомлари, бадиий адабиётлар етказиб берилди.\nЎз навбатида, бундай эзгу ишлар Бухоро вилоятининг кучли довулдан зарар кўрган Олот ва Қоракўл туманларида ҳам амалга оширилгани сизларнинг ватанпарварлик ва олижаноблик фазилатларингиздан далолат беради.\nФурсатдан фойдаланиб, оғир синов кунларида халқимизга ҳақиқий таянч ва суянч бўлиб майдонга чиққан Қуролли Кучларимизнинг мард ва матонатли ҳарбий хизматчиларига, жонкуяр шифокорлар, бунёдкор қурувчилар, саховатли тадбиркорларимизга, илм-фан, маданият ва спорт соҳаси вакилларига, Ёшлар иттифоқининг фаол аъзоларига – барча Ўзбекистон ёшларига чин қалбимдан миннатдорчилик билдираман.\nВатанимиз, эл-юртимиз сизлар каби фидойи ва жасур фарзандлари билан ҳамиша фахрланади!\nМуҳтарам ёш дўстларим!\nБугунги кунда замонавий илм-фан ва юқори технологияларни мукаммал эгаллаш ҳар қандай давлат ва жамият тараққиётининг ҳал қилувчи шартига айланиб бораётгани ҳеч кимга сир эмас. Ана шу ҳақиқатни чуқур англаган ҳолда, биз навқирон авлодимизнинг ҳам жисмоний, ҳам маънавий жиҳатдан баркамол бўлиб вояга етиши учун бор куч ва имкониятларни сафарбар этмоқдамиз.\nШу мақсадда улуғ алломаларимиз номидаги ихтисослаштирилган мактаблар, Инновацион ривожланиш вазирлиги қошида Ёшлар академияси, Фарғона шаҳрида “Лойиҳалар фабрикаси” фаолияти йўлга қўйилгани, Президент ва ижод мактаблари бўйича дастурларимиз изчил давом эттирилаётгани сизларга яхши маълум.\nИқтидорли ёшларни янада қўллаб-қувватлаш учун ҳар бир ҳудудда Ёшлар технопаркларини барпо этишни бошладик. Умумий қиймати 30 миллиард сўмдан ортиқ бўлган “Ёш олимлар” амалий ва инновацион лойиҳалар танлови эълон қилинди.\nКарантин шароитига қарамасдан, 6 миллиондан ортиқ мактаб ўқувчилари, 468 минг талаба ўқув дастурларида белгиланган дарсларни ўз вақтида ва сифатли ўзлаштирди. “Оnline-maktab” лойиҳаси доирасида 17 та фан бўйича 4 мингдан ортиқ телемашғулотлар ўтказилди.\nБу жараёнга энг малакали педагоглар жалб этилди, жумладан, Тошкентдаги Президент мактабининг хорижлик мутахассислари томонидан ҳам маҳорат дарслари олиб борилди. Имконияти чекланган болаларни ўқитишга алоҳида эътибор қаратилиб, барча дарслар сурдопедагог ва сурдотаржимонлар томонидан тушунтириб борилди.\nЎзбекистоннинг бу тажрибаси ЮНЕСКО, ЮНИСЕФ, Жаҳон банки каби халқаро ташкилотлар томонидан эътироф этилмоқда.\nБугунги шиддатли замонда, глобал миқёсда рақобат кучайиб бораётган мураккаб вазиятда юксак интеллектуал салоҳиятга эга кадрларга эҳтиёж ҳар қачонгидан ҳам ортиб бормоқда. Шу боис биз ўз олдимизга қўйган улкан ва масъулиятли вазифалардан келиб чиқиб, мамлакатимиз олий таълим тизимида туб ўзгаришларни амалга оширмоқдамиз.\nЖумладан, кейинги уч йилда республикамиздаги олий ўқув юртлари сони 60 фоизга ошиб, 116 тага етди. Улар орасида нуфузли хорижий университетларнинг филиаллари борлиги алоҳида эътиборга лойиқ. Мамлакатимизда олий таълим муассасаларига қабул квоталари сони изчил ошириб борилмоқда. Агар 2016-2017 ўқув йилида бу рақам\n58 мингтани ташкил этган бўлса, жорий йилда 150 мингтага етади. Яъни, бу йил мактаб битирувчиларининг 25 фоизи олий ўқув юртларида ўқиш имконига эга бўлади. Ҳолбуки, 2017 йилда бу рақам 9 фоизга тенг эди.\nМиллат генофондини сақлаш ва давом эттиришнинг муҳим омили бўлган ёш оилаларни қўллаб-қувватлаш масаласи доимо эътиборимиз марказида бўлиб келмоқда. Сўнгги уч йилда 2 минг 668 та ёш оилага уй-жой учун 121 миллиард 244 миллион сўм бошланғич тўлов маблағлари 20 йил давомида фоизсиз қайтариш шарти билан тўлаб берилди.\nБарчамиз гувоҳмиз – бугун дунё мисли кўрилмаган суръатлар билан кескин ўзгариб бормоқда. Ижтимоий ҳиётимизда кўплаб ижобий жараёнлар билан бирга, ёш авлоднинг қалби ва онгини эгаллашга қаратилган маънавий таҳдидлар ҳам тобора хавфли тус олмоқда.\nБундай мураккаб вазиятда фарзандларимизни зарарли таъсирлардан асраш, доимо ҳушёр ва огоҳ бўлиб яшаш энг долзарб вазифамиз бўлиб қолмоқда.\nЁшларимизни она Ватанимизга, мустақиллик ғояларига муҳаббат ва садоқат руҳида тарбиялаш, уларнинг истеъдод ва қобилиятини, эзгу интилишларини рўёбга чиқариш йўлида бошлаган катта ишларимизни бундан буён ҳам қатъият билан давом эттирамиз.\nАйни шу мақсадда юртимизнинг барча вилоят ва туманларида, шаҳар ва қишлоқларимизда янги-янги таълим даргоҳлари, маданият ва санъат масканлари, спорт иншоотлари барпо этилиб, ёшлар ихтиёрига берилмоқда.\nШулар қаторида пойтахтимизда бунёд этилган муҳташам “Ғалаба боғи”, “Шон-шараф” музейи, Тошкент шаҳрининг тарих музейи, бетакрор Адиблар хиёбони фарзандларимизни миллий ва умуминсоний қадриятлар руҳида камол топтиришга хизмат қилиши шубҳасиз.\nЁшларимизни жисмоний соғлом, маънавий етук инсонлар этиб тарбиялаш учун беш ижобий ташаббус доирасида кўплаб стадионлар, сув ҳавзалари, спорт мажмуалари ва саройлари барпо этилмоқда.\nЭнг муҳими, фарзандларимиз ўртасида спорт билан мунтазам шуғулланадиган, соғлом турмуш тарзини ўз ҳаётий мақсадига айлантирган йигит-қизлар сафи кенгайиб бормоқда.\nБугун жонажон Ўзбекистонимизда эркин ва обод, фаровон ҳаёт қуриш йўлида биз бошлаган улкан ишларни давом эттиришга қодир бўлган янги авлод шаклланмоқда.\nШу муқаддас ишонч ва масъулиятни ҳар томонлама оқлаш, унга муносиб бўлиш – дунёдаги энг улуғ бахтдир. Шундай бахт, шундай шараф барчангизга насиб этсин!\nСизларни севимли байрамингиз, азму шижоат, гўзаллик ва камолот айёми – Ёшлар куни билан яна бир бор самимий табриклаб, барчангизга сиҳат-саломатлик, бахт ва омад тилайман.


Давлат мулкини ижарага олиш – мол-мулкни вақтинча фойдаланишга олишнинг амалиётда кўп қўлланиладиган усули. Сўнгги йилларда давлат мулкини ижарага олиш оммавийлигини бирмунча йўқотган бўлса ҳам, кўпгина хўжалик юритувчи субъектлар уни ижарага олишда давом этмоқдалар.\nДавлат энг йирик мол-мулк эгаси бўлибгина қолмай, ишончли ижарага берувчи ҳамдир. У ижарага олувчиларга танлаш имконини ва мақбул нархларни таклиф этади. Бунда давлат мулкини ижарага олишнинг ўзига хос хусусиятлари мавжуд. «Norma» МЧЖ экспертлари давлат билан ижара муносабатларига оид айрим жиҳатларни тушунтириб бердилар.\nДавлат мулкини ижарага олиш\nДавлат мулки объектларини ижарага бериш уни бошқариш (тасарруф этиш) шаклларидан биридир. Бунда юзага келадиган муносабатлар фуқаролик-ҳуқуқий муносабатлар бўлиб, ижара шартномасидан келиб чиқадиган мажбуриятдан иборатдир. Шу сабабли мулкий муносабатларни тартибга солишда ижара шартномасига катта аҳамият берилади.\nДавлат корхоналари ва бюджет ташкилотлари балансидаги мол-мулк, шунингдек юридик шахсларнинг оммавий мулкни бошқарувчи ёхуд Давлат рақобат қўмитаси ҳузуридаги Давлат мулкини ижарага бериш маркази* томонидан тасарруф этиш ҳуқуқисиз уларга берилган, шу жумладан технопарк ҳудудида жойлашган мол-мулки давлат мулки ҳисобланади. Давлат мулки объектларини инвестиция мажбуриятлари ва бошқа мажбуриятлар билан сотиш ҳоллари бундан мустасно.\nТехнопарк – камида 10 000 кв.м туташ ҳудуддан, давлат мулки (бинолар ва иншоотлар)дан ҳамда маҳаллий давлат ҳокимияти органи қарорига мувофиқ ташкил этилган (ўз фаолиятини ўзини ўзи маблағ билан таъминлаш тамойили бўйича ва Давлат рақобат қўмитаси, МВ ҳамда ИВнинг тегишли ҳудудий органлари билан келишилган бизнес-режа асосида амалга оширадиган) юридик шахсга ишлаб чиқариш фаолиятини ташкил этиш учун тасарруф этиш ҳуқуқисиз берилган зарур инфратузилмадан иборат бўлган мулкий комплекс.\nҚорақалпоғистон Республикаси Давлат рақобат қўмитаси, ЎзР Давлат рақобат қўмитасининг вилоятлар ва Тошкент шаҳридаги ҳудудий бошқармалари ҳузуридаги давлат мулкини ижарага бериш марказлари ижарага берувчилардир.\nИжарага берилаётган давлат мулки унинг балансида ҳисобга олинган юридик шахс мол-мулкни балансда сақловчи ҳисобланади.\nДавлат мулки бўйича ижара шартномасини тузган юридик ёки жисмоний шахслар ижарага олувчилар бўлиши мумкин (ВМнинг 8.04.2009 йилдаги 102-сон қарори билан тасдиқланган Низомнинг 2-банди).\nИжара муносабатларига оид жиҳатлар\nҚонун ҳужжатларида қуйидагиларга давлат мулкини ижарага бериш тақиқланган (102-сон Низомнинг 4, 5-бандлари):\n1) қуйидаги ишончли маълумот мавжуд бўлган шахсларга:\n► илгари тузилган давлат мулки ижараси шартномалари бўйича мажбуриятларни бажармаганлиги тўғрисида;\n► уларнинг муомалага лаёқатсизлиги ёки муомала лаёқати чекланганлиги (жисмоний шахсларга нисбатан) тўғрисида;\n2) агар бунинг натижасида балансда сақловчининг ишлаб чиқариш ва (ёки) молиявий кўрсаткичлари ёмонлашса ва (ёки) бюджетдан молиялаштиришнинг назарда тутилган лимитларидан ортиқ бўлса. Кўрсатиб ўтилган ҳолатлар юқори турувчи ташкилот ёки муассис (мавжуд бўлганда) билан келишган ҳолда балансда сақловчи томонидан ҳужжатлар билан асосланиши керак.\nИжарага олувчиларнинг давлат мулки ва унга бўлган ҳуқуқларни:\n► ўзгага бериши;\n► гаровга қўйиши;\n► бошқача тарзда учинчи шахсларга ўтказиши;\n► субижара шартларида бериши тақиқланади (102-сон Низомнинг 6-банди).\nДавлат мулки ижарасининг энг кўп муддати 5 йилни ташкил этади (102-сон Низомнинг 7-банди). Кичик тадбиркорлик субъектлари, шу жумладан хусусий тиббиёт ташкилотлари учун эса – 10 йил.\nТехнопарк ҳудудидаги мулкни ижарага беришнинг энг кўп муддати, давлат мулкини ижарага беришнинг илгари тузилган шартномалари бўйича мажбуриятлар ўз вақтида ва тўлиқ бажарилган тақдирда ушбу муддатни узайтириш имкони билан 10 йилни ташкил қилади.\nДавлат мулкини ижарага бериш тартиби ва шартлари\n► Даврий нашрларда, шунингдек Давлат рақобат қўмитаси ва ССПнинг веб-сайтларида фойдаланилмаётган давлат мулки ижарага берилиши тўғрисида мажбурий тарзда эълон қилинади (чоракда камида 1 марта).\n► Талабгорларнинг буюртманомаларини кўриб чиқиш балансда сақловчи ва тегишлича Қорақалпоғистон Республикаси Давлат рақобат қўмитаси, Ўзбекистон Республикаси Давлат рақобат қўмитасининг вилоятлар ва Тошкент шаҳридаги ҳудудий бошқармалари вакиллари иштирокида ижарага берувчи ҳузурида ташкил этиладиган Комиссия томонидан кўриб чиқилади, унинг натижалари баённома билан расмийлаштирилади.\n► Ижарага берилаётган давлат мулки учун ижара тўловининг энг кўп миқдорини таклиф этган талабгор билан шартнома тузилади.\n► Талабгорларнинг таклифлари тенг бўлган тақдирда ижара шартномаси, агар талабгорлардан бири буюртманомаларни кўриб чиқиш жараёнида ижара тўловининг дастлабки таклифидан ортиқ бўлган миқдорда ижара тўловини таклиф этмаса, бошқалардан олдин буюртманома берган талабгор билан тузилади.\n► Комиссия томонидан имзоланган буюртманомаларни кўриб чиқиш натижалари тўғрисидаги баённома асосида шартнома тузилади (102-сон Низомнинг 12, 14–16-бандлари).\n► Давлат мулки «E-Ijro Auksion» ягона электрон савдо майдончасида онлайн-аукционлар йўли билан ҳам ижарага берилиши мумкин (102-сон Низомнинг 15-2-банди; ВМнинг 16.06.2018 йилдаги 454-сон қарори билан тасдиқланган Низомнинг 5-боби).\nЕр участкаларини ижарага олиш\nЕр участкалари ижарага бериладиган шахслар\nЕр участкаларини ижарага берадиган органлар\nҚишлоқ хўжалиги корхоналарининг ҳуқуқлари\nФуқаролар ва юридик шахслар\nТуман ва шаҳар ҳокимлари (Низомнинг I бўлими, ҳокимнинг 3.01.2003 йилдаги 4-сон қарорига 3-илова)\nЕр участкаларини ички хўжалик ижараси тартибида фақат қишлоқ хўжалиги ишлаб чиқариши учун ижарачиларга бириктириб қўйиш\n(Ер кодексининг 24-моддаси; Низомнинг 8-банди, ВМнинг 30.10.2003 йилдаги 476-сон қарорига 7-илова)\n► иккиламчи ижарага бериш;\n► ижарага берилган ер участкаларини олди-сотди қилиш, гаровга бериш, ҳадя қилиш, айирбошлаш\nИстисно (ЕКнинг 24-моддаси)\nЕр участкасини ижарага олиш ҳуқуқи кредитлар олиш учун гаровга қўйилиши мумкин\nТошкент шаҳрида ер участкаларини ижарага бериш учун қуйидаги босқичлардан иборат бўлган танлов ўтказилади (ЕКнинг 53-моддаси; 4-сон Низомнинг III бўлими; 476-сон Низомнинг II бўлими):\n1) танлов савдоларини тайёрлаш ва ўтказиш;\n2) республика ва хорижий ОАВда танлов савдолари ўтказилиши хақида эълон бериш;\n3) қуйидаги ҳужжатларни тўплаш ва тақдим этиш:\n► танловда иштирок этиш учун Комиссия раиси номига ёзилган ариза;\n► хизмат кўрсатаётган банкдан маълумотнома;\n► давлат рўйхатидан ўтганлиги тўғрисидаги ҳужжатлар нусхаси (жисмоний шахслар учун – шахсини тасдиқловчи ҳужжат нусхаси);\n► бюджет билан ҳисоб-китоблари тўғрисида солиқ органларидан олинган маълумотнома (Ўзбекистон резидентлари учун);\n► шартномалар имзолашга ҳақли эканлиги тўғрисида нотариал тасдиқланган ишончнома нусхаси;\n► ташкилотчи ҳисобрақамига танлов ҳужжатлари учун ҳамда гаров пули тўланганлиги тўғрисидаги ҳужжатларнинг нусхаси;\n► банкнинг кафолати;\n► алоҳида конвертга солинган танлов шартларини мукаммаллаштириш бўйича таклифлар (Комиссия қарорида кўрсатиб ўтилган бўлса);\n► бошқа маълумотлар (Комиссия ихтиёрига кўра).\nХорижий юридик ва жисмоний шахслар ҳамда Ўзбекистон юридик ва жисмоний шахслари танлов савдолари иштирокчилари бўлиши мумкин (4-сон Низомнинг I бўлими).\nҚуйидаги юридик ва жисмоний шахслар танлов савдоларига қўйилмайди (4-сон Низомнинг VII бўлими 1-банди):\n► қайта тузилиш, тугатилиш ёки банкротлик арафасида турган;\n► танловолди саралаш учун барча керакли ҳужжатларни белгиланган муддатда тақдим этмаган;\n► танлов савдолари ўтказилиши тўғрисидаги эълон чоп этилганда фаолият кўрсатаётганига 6 ойдан кам вақт бўлган;\n► хўжалик ёки арбитраж судларида судлашиш ҳолатида бўлган;\n► тижорат ва молиявий кўрсаткичлари бўйича комиссия талабларига жавоб бермайдиган.\nТанлов савдолари иштирокчилари қуйидаги белгиланган талабларга мувофиқ келишлари керак (4-сон Низомнинг 2-банди):\n► молиявий манбаларга, бошқариш омилкорлигига, ишончлилик, шунингдек шартномани бажариш учун ишчи кучига;\n► шартномалар имзолаш ҳуқуқига;\n► Ўзбекистон Республикасида солиқ тўловлари ва ижтимоий таъминот бадалларини тўлаш юзасидан ўз мажбуриятларини бажарган бўлишлари (резидентлар учун).\nФермер хўжаликларининг ер участкаларини ижарага олиши\nЧорвачилик учун ер участкаларининг энг кам ўлчами ҳар бир шартли бош чорва молига ҳисобланганда (476-сон Низомнинг 5-банди)\nАндижон, Наманган, Самарқанд, Тошкент, Фарғона ва Хоразм вилоятларидаги суғориладиган ерларда\nкамида 0,30 гектар\nҚорақалпоғистон Республикаси, Бухоро, Қашқадарё, Жиззах, Навоий, Сурхондарё ва Сирдарё вилоятларидаги суғориладиган ерларда\nкамида 0,45 гектар\nсуғорилмайдиган (лалмикор) ерларда\nкамида 2 гектар\nДеҳқончилик маҳсулотлари учун ер участкаларининг энг кам ўлчами\n(476-сон Низомнинг 6-банди)\nПахтачилик ва ғаллачилик учун\nкамида 30 гектар\nБоғдорчилик, узумчилик, сабзавотчилик ва бошқа экинлар етиштириш учун\nкамида 5 гектар\nЕр участкаларини бериш тартиби\nЕр участкаларини ижарага бериш мажбурий хатти-ҳаракатларнинг муайян тартибини назарда тутади (476-сон Низомнинг II, III бўлимлари):\n► ҳокимнинг танлов ўтказиш тўғрисидаги қарорини чиқариш ва эълон қилиш (ОАВда, фуқароларнинг ўзини ўзи бошқариш органлари, қишлоқ хўжалиги корхоналари ва ташкилотлари маъмурияти биноларида);\n► ташкил этилаётган хўжаликнинг бизнес-режаси ёки фаолият дастури илова қилинган ҳолда (танлов эълон қилинган кундан бошлаб бир ой мобайнида) ҳокимга ариза бериш;\n► аризани Фермер, деҳқон хўжаликлари ва томорқа ер эгалари кенгашига бериш;\n► хулоса чиқариш (2 кун мобайнида);\n► фермер хўжалигига ер участкалари бериш бўйича танлов ўтказиш;\n► танлов якунлари бўйича қарорни Халқ депутатлари кенгашига юбориш;\n► Кенгаш томонидан қарорни кўриб чиқиш ва кейинчалик натижаларни туман ҳокимига юбориш;\n► туман ҳокими томонидан (3 кун мобайнида) ер участкасини бериш тўғрисида қарор чиқариш ва уни (3 кун муддатда) тасдиқлаш учун ер майдонларини бериш (реализация қилиш) масалаларини кўриб чиқиш бўйича вилоят комиссиясига юбориш;\n► вилоят комиссияси томонидан (10 кун мобайнида ҳужжатларни кўриб чиқиш ва туман ҳокимининг ер участкаси бериш тўғрисидаги қарорини тасдиқлаш (ёки тасдиқлашни рад этиш);\n► туман ҳокими ва фермер ўртасида ер участкасини ижарага бериш шартномасини имзолаш.\n*Президентнинг 14.01.2019 йилдаги ПФ-5630-сон Фармонига мувофиқ Давлат рақобат қўмитаси, Қимматли қоғозлар бозорини мувофиқлаштириш ва ривожлантириш маркази ва Давлат активларини бошқариш маркази негизида Давлат активларини бошқариш агентлиги ташкил этилиб, унга уларнинг вазифа, функция ва ваколатлари ўтказилган.


Россия Польша билан чегарадаги ҳаракатни вақтинча тўхтатди\n22:34 / 04.07.2016\nРоссия ташқи ишлар вазирлиги Польша билан чегарада ҳаракатлар вақтинча тўхтатилгани ҳақида маълум қилди. Бу Польшада ўтган НАТО саммити вақтида Польшанинг Калининград билан чегарада ҳудди ана шундай тадбир қўллаганига нисбатан амалга оширилган.\n«Россия томони ҳеч қандай маслаҳатлашувларсиз ушбу бир томонлама ҳаракатдан хабардор қилинди. <...> Варшаванинг ҳаракатларни тақиқлаш борасидаги бир томонлама қарорига эътибор қаратамиз ва биз ҳам ана шундай йўл танлаймиз», — дейилади маълумотда.\nТИВда маълум қилинишича, Россия томони Калининград вилоятига киришга мажбур польшаликларга нисбатан ҳудди ана шундай тарзда жавоб қайтарган. Хабар қилинишича, ушбу тадбир Варшава олдинги тартибга қайтмагунича амалда бўлади.


Олимлармиз томонидан яратилган тест тизимини ишлаб чиқиш янада кенгайтирилди\nИнновацион ривожланиш вазирлиги ҳузуридаги Илғор технологиялар маркази томонидан 100 минг дона тест тизимини ўз ичига олган навбатдаги партия ишлаб чиқарилди. Улардан 40 минг донаси Жиззах, Андижон ва Тошкент шаҳри санитария-эпидемиологик осойишталик агентлик лабораторияларига ҳамда Республика санитария-эпидемиологик осойишталик агентликларига топширилди. Қолган 60 мингтаси ҳам бошқа вилоятларга чиқарилади.\n«Biotest- SARS-CoV-2» реагентлар тўплами ўткир респиратор синдром COVID-19 ни қўзғатувчи SARS-CoV-2 коронавирусининг РНКсини «реал вақт» режимида ПЗР усулида бурун-ҳалқум шиллиқ пардасида аниқлаш учун ишлаб чиқилган. Ушбу тўплам янги коронавирус геномининг икки соҳасида - RdRP ва N генларида COVID-19 ўткир респираторли инфекцияни клиник ва диагностик текшириш учун мўлжалланган, тест натижалари қўшимча тасдиқлашни талаб қилмайди. Маҳаллий ПСР тест системасига реакцияларнинг сифатини текширувчи кўрсаткичлар ҳам киритилган. Бу экспресс-тест эмас, балки тўлақонли тест бўлиб, натижалар 5-6 соатдан кейин аниқ бўлади ҳамда фақат махсус лабораторияларда қўллаш мумкин.


Бугун, 17 октябрь куни “Ўзбекистон Қуръон мусобақаси-2018” Республика босқичи 18-25 ёшлилар ўртасидаги ҳифз йўналиши 1-ўрин соҳиби, Андижон шаҳридаги “Саййид Муҳйиддин махдум” ислом билим юрти талабаси Муҳаммадисо қори Маҳмудов шу йилнинг 18-21 октябрь кунлари Қуръони каримни тажвид қоидаси билан ёддан ўқиб бериш бўйича Россия Федерациясида ўтказиладиган XIX Халқаро Қуръони карим мусобақасида иштирок этиш учун Москва шаҳрига жўнаб кетади.\nШу йилнинг 21 октябрь куни Москвадаги Crocus City Hall концерт залида Қуръон байрами ўтказилади. Байрам тадбирида XIX халқаро Қуръони карим мусобақасининг финал босқичи бўлиши айтилмоқда. Бу ҳақда Islam-today нашри хабар берди. Шунингдек Қуръон байрами меҳмонлари турли ижодий жамоалар чиқишларини, маҳорат дарсларини, кўргазмаларни, тренинг ва болалар шаҳарчаларини томоша қилишлари мумкин бўлиши қайд этилган.\nДругие материалы в этой категории: « Дубай китоб кўргазмаси дунёда энг йириги бўлади\tБритания музейида Ислом маданияти кўргазмаси иш бошлайди »


Москва-Фарғона самолёти Самарада фавқулодда қўнди\n12:34 / 19.04.2017\n19 апрель, чоршанба куни Москва-Фарғона самолёти соат 8:30да Самарада фавқулодда қўнди. Ҳомиладор бўлган йўловчилардан бирида тўлғоқ тута бошлаган, деб хабар берди Куйбишев транспорт прокурори ёрдамчиси Максим Ворошилов.\n37 ёшли Ўзбекистон фуқароси бўлган аёлда парвоз вақтида тўлғоқ тута бошлаган. Ҳаво кемаси қўмондони Самарада фавқулодда қўниш ҳақида қарор қабул қилди. Аэропортга тез ёрдам машинаси етиб борган. Аёл шифохонага олиб кетилди.\nАйтишича, самолёт рўй берган ҳодисадан сўнг Фарғонага учиб кетган.\nМосква Фарғона самолёт


Microsoft Тошкент шаҳридаги Инҳа университетида ўқув-синфини очди\n11:54 / 28.04.2017\nДастурий таъминот ишлаб чиқариш бўйича дунёдаги етакчи компаниялардан бири Microsoft корпорацияси 2017 йилнинг 26 апрель куни Тошкент шаҳридаги Инҳа университетида (IUT) махсус ўқув синфини очди, деб хабар бермоқда Ахборот технологиялари ва коммуникацияларини ривожлантириш вазирлиги матбуот хизмати.\nЗамонавий IT-синфи моноблок компьютерлари билан жиҳозланган бўлиб, барча зарур жиҳозлар Microsoft корпорацияси томонидан беғараз тақдим этилган ҳамда лицензияга эга дастурий таъминотлар ва ечимлар, шунингдек, машғулотлар ўтказиш учун қўшимча ускуналар билан таъминланган.\nМазкур синфнинг очилиши билан Тошкент шаҳридаги Инҳа университети талабалари Microsoft’нинг дастурий маҳсулотлари тўғрисидаги ўз билимларини мустаҳкамлайди. Бунда IT-синфдан давлат органлари, хусусий компаниялар, кенг аҳоли вакиллари иштирокида турли хилдаги маҳорат мактаблари, тренинглар ва семинарларни ўтказишда фойдаланилади.\nТадбир доирасида Тошкент шаҳридаги олий ўқув юртлари вакилларининг иштирокида Microsoft Education Day семинари ҳам бўлиб ўтди. Семинар давомида Microsoft корпорацияси вакиллари қатнашчиларга таълим муассасалари учун Microsoft’нинг замонавий ечимлари тўғрисида маълумот берди.\nЖумладан, Microsoft’да махсус «Инновацион педагоглар» ҳамжамияти мавжуд бўлиб, у бутун дунёдан минглаб ўқитувчиларни бирлаштиради. Ҳар йили мазкур ўқитувчилар орасидан ўқувчилар учун ўқув жараёнида технологиялардан қизиқарли ва самарали фойдалана оладиганлари E2 Educators Exchange конференциясида тўлиқ компания ҳисобидан иштирок этиш имкониятини қўлга киритадилар.\nСеминар давомида қайд этилганидек, компания ўзининг Microsoft Imagine Academy таълим ресурсини ривожлантирмоқда, унинг ёрдамида иштирокчилар замонавий технологиялар ва дастурлаш тўғрисида билим олиши мумкин бўлади. Қайд этилдики, сўнгги уч йил давомида Microsoft корпорацияси Тошкент шаҳридаги Инҳа университети талабаларига мазкур дастурнинг устунликларидан фойдаланиш имкониятини бермоқда.\nЎзбекистон Microsoft, Oracle, Cisco билан ҳамкорлик олиб бормоқда\n14:19 / 11.05.2018\nFaceboок, Microsoft ва яна 30 та компания киберҳужумларда иштирок этмасликка ваъда берди\n13:08 / 18.04.2018